**КОМЕНТАРИ НА**

**ЗАКОНОТ ЗА ИЗМЕНУВАЊЕ И ДОПОЛНУВАЊЕ**

**НА ЗАКОНОТ ЗА ВОДИТЕ**

ПОДНЕСЕНИ ОД ЧЛЕНКИ НА АЛИЈАНСАТА ЗА ЗАСТАПУВАЊЕ И ЛОБИРАЊЕ „РАЗБИСТРИ СÈ“:

**ИНСТИТУТ ЗА КОМУНИКАЦИСКИ СТУДИИ**

**ЕКО-СВЕСТ - ЦЕНТАР ЗА ИСТРАЖУВАЊЕ И ИНФОРМИРАЊЕ ЗА ЖИВОТНАТА СРЕДИНА**

**ЕКОЛОШКО ЗДРУЖЕНИЕ НА ГРАЃАНИ „ФРОНТ 21/42“**

**ЗДРУЖЕНИЕ ЗА ЕКОЛОШКО ОДРЖЛИВ РАЗВОЈ „ЗЕЛЕН ИНСТИТУТ“**

**ГРАЃАНСКА ИНИЦИЈАТИВА „ОХРИД СОС“**

**ЗДРУЖЕНИЕ ЗА ЗАШТИТА НА ЖИВОТНИТЕ И ЖИВОТНАТА СРЕДИНА „Е.Д.Е.Н.“**

**МАКЕДОНСКО ЗДРУЖЕНИЕ НА МЛАДИ ПРАВНИЦИ**

**КОМЕНТАРИ НА ИНСТИТУТ ЗА КОМУНИКАЦИСКИ СТУДИИ**

**Член 6**

Во членот 21 по ставот (2) се додава нов став (3) кој гласи:

„(3) Подземните води кои врз основа на дозвола за користење на вода се користат за загревање преку апсорпција на топлинска енергија, треба да се вратат во истото тело од каде се зафаќаат, на начин и под услови утврдени во дозволата.“

**Коментар:**

Се менува и гласи:

Во членот 21 по ставот (2) се додава нов став (3) кој гласи:

„(3) Подземните води кои врз основа на дозвола за користење на вода се користат за загревање преку апсорпција на топлинска енергија, треба да се вратат во истото тело од каде се зафаќаат, на начин и под услови утврдени во дозволата согласно хидрогеолошки истраги во проектната документација“

**Член 213, став (19)**

Висината на надоместокот што се плаќа за користење на вода за топлинска енергија од геотермални води, изнесува седум денари за метар кубен искористена вода.

**Коментар**:

Се менува за висина на надоместокот да се изрази процентуално во однос на цената на термална вода која ќе се утврди од страна на регулаторна комисија за енергетика.

**Член 28**

Во насловот и во членот 65 зборовите „Водостопанската основа на Република Северна Македонија“ се заменуваат со зборовите „Водостопанска основа“.

**Коментар**:

Интегрирано управување со води да се врши преку агенција за води со што би се усогласиле со европско законодавство

**Член 40**

Во членот 90 во ставот (7) во точката 5) сврзникот „и“ на крајот од реченицата се заменува со „;“, а во точката 6) точката на крајот од реченицата се заменува со сврзникот „и“.

По точката 6) се додава нова точка 7) која гласи:

„7) обезбедување на еколошкиот проток во водните тела

**Коментар:**

Новата точка 7 се менува и гласи:

„7) обезбедување на еколошкиот проток во водните тела согласно условите на хидролошки режим на водно тело.

**Член 51**

**Коментар:**

Во член 126 се менува водостопанството од членот 191 на овој закон и гласи **„правните лица кои управуваат со водостопански објекти и постројки од член 163 став (1) точка 1) на овој закон**, донесуваат оперативни планови за заштита и одбрана од поплави за загрозените подрачја (во натамошниот текст: оперативен план).

**Член 54**

Насловот на членот и членот 142 се менува и гласи:

„Заштита и подобрување на режимот на водите на површинските водни тела

(1) Заштитата и подобрувањето на режимот на водите на површинските водни тела се врши со уредување и регулација на коритата и бреговите на површинските водни тела, односно водотеците, езерата и акумулациите.

(2) Надлежни органи за заштита и подобрување на режимот на водите на површинските водни тела од ставот (1) на овој член се:

- Акционерско друштво, Водостопанство на Република Северна Македонија на подрачјето на своето дејствување

- правните лица кои управуваат со водостопански објекти и постројки од членот 163 став (1) точка 1) на овој закон, и

- единиците на локалната самоуправа во урбаните средини.

(3) Уредувањето на коритата и бреговите на површинските водни тела се врши врз основа на дозвола издадена од страна на стручниот орган согласно членот 142-а од овој закон.

(4) Регулација на коритата и бреговите на површинските водни тела се врши врз основа на издадена водостопанска согласност согласно членот 174 од овој закон.

(5) Активностите за уредување и регулација на коритата и бреговите на површинските водни тела од ставот (1) на овој член, можат да ги извршуваат правни лица кои да поседуваат лиценца за градење во согласност со Законот за градење.“

**Коментар**:

Во став 2 се менува алинеја 1 и гласи:

Акционерско друштво, Водостопанство на Република Северна Македонија преку подружниците на подрачјето на своето дејствување,

**Коментар**:

За став 5 - За изведба на работите потребно е да се вклучи надзор на изведба на работите согласно Закон за градење

**Член 55**

Насловот на членот и членот 142-а се менува и гласи:

„Потребна документација за издавање на дозвола за уредување на коритата и бреговите на површинските водни тела

**Коментар**:

После став 1, се додава нов став 2, кој гласи:

(2) Дозволата за уредување на коритата и бреговите на површинските водни тела се издава врз основа на поднесен оперативен план за заштита од поплави каде што се определени финансиски импликации за имлементација на оперативниот план каде што се наведени критичните места на излевање па според тоа се врши и уредување на речни корита.

**Коментар**:

Во став 3 се додава алинеја на крајот, која гласи:

-програма за заштита од штетно дејство на водите и оперативен план за заштита од поплавен бран

**Член 57**

(3) Носителите на дозволата за уредување на коритата и бреговите на водотеците имаат обврска да достават геодетски елаборат за завршени активности изработен од правно лице кое поседува лиценца од областа на геодезија до органот на државна управа надлежен за работите од областа на животната средина во рок од три месеци од денот на завршување на активностите.

**Коментар:**

Се менува став 3 и гласи:

(3) Носителите на дозволата за уредување на коритата и бреговите на водотеците имаат обврска да достават геодетски елаборат за завршени активности, **и геодетски елаборат на измерени количини на вишок ископан речен матерјал на одлагалиште кое се одредува во проектна документација** изработен од правно лице кое поседува лиценца од областа на геодезија до органот на државна управа надлежен за работите од областа на животната средина во рок од три месеци од денот на завршување на активностите.

**Член 58**

(2) Извадениот материјал кој нема да се искористи согласно ставот (1) од овој член, може да се продаде на слободен пазар, преку јавно наддавање, при што продажната цена на материјалот не може да биде помала од пазарната продажна цена на материјалот определена во согласност со прописите од областа на минералните суровини.

**Коментар**:

Се менува став 2 и гласи

(2) Извадениот материјал кој нема да се искористи согласно ставот (1) од овој член, може да се продаде на слободен пазар, преку јавно наддавање, при што продажната цена на материјалот не може да биде помала од пазарната продажна цена на материјалот определена во согласност со прописите од областа на минералните суровини. **По завршување на работите предвидени во проектна документација за која е издадена дозвола за уредување за да може да има мерливост на изведената регулација се доставува освен елаборат на изведена работа и елаборат на измерени количини на одлагалиште.**

**Коментар**:

После став 2 се додава нов став кој ќе предвидува делници на уредување да се реално предвидени во должина и ширина во согласност со јавниот повик да се определи механизација која е потребна да го изврши уредувањето, а по извршено уредување вишокот на материјал да се намени на слободен пазар.

**Коментар**:

Во член 58 се додава став 9:

(9) Член 245 став1 точка 25 и 26 се брише и се применува закон за кривична постапка затоа што каменот чакалот и песокот во река е исто така природен ресурс со кој располага државата како и минералните суровини а претежно е со ист петрографски состав со мин суровини чакал песок и камен од ископите кои се непосредно до речни корита

**ДОПОЛНИТЕЛЕН КОМЕНТАР**

**VI. ПРЕГЛЕД НА ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ**

- Уредба за мерки и на активности во заштитните зони и подрачја ја утврдува министерот кој раководи со органот на државната управа надлежен за вршење на работите од областа на животната средина во согласност со министерот кој раководи со органот на државната управа надлежен за вршење на работите од областа на здравството и министерот кој раководи со органот на државната управа надлежен за вршење на работите од областа на транспортот и врските.(член 19)

- донесување на Регистар на наплатени надоместоци во согласност со Министерство за финансии член 213, 214, 215

**КОМЕНТАРИ НА МАКЕДОНСКО ЗДРУЖЕНИЕ НА МЛАДИ ПРАВНИЦИ**

**Член 1**

Во Законот за водите („Службен весник на Република Македонија“ бр. 87/08, 6/09, 161/09, 83/10, 51/11, 44/12, 23/13, 163/13, 180/14, 146/15, 52/16 и „Службен весник на Република Северна Македонија“ бр. 151/21) во членот 4 во ставот (1) точката 33 се менува и гласи:

„Водостопански услуги се сите услуги со коишто се обезбедува зафаќање, црпење, акумулирање, одведување, третман и дистрибуција на површинските или на подземните води, или собирање и прочистување на отпадните води кои се одведуваат во површинските води, како и услугите со кој се обезбедува подобрување на режимот на водите и заштита од штетно дејство на води.“

По точката 41 се додава точка 41-а која гласи:

„41-а. Агломерација е подрачјето во кое населението и/или стопанските активности се концентрирани во доволна мера за комуналната отпадна вода да се собира и да се канализира до постројките за пречистување на комуналните отпадни води или до крајната точка на испуштање;“

Во точката 44. зборот „меѓународни“ се заменува со зборот „прекугранични“.

Во точката 66 зборовите „одведување и“ се заменуваат со зборовите „одведување и/или“.

По точката 66 се додаваат нови точки 67 и 68 кои гласат:

„67. Поплава е привремено покривање со вода на земјиштето кое обично не е под вода и вклучува поплави од реките, пороите и езерата.

68. Eколошки проток е протокот што обезбедува квалитет, квантитет и временска дистрибуција на површинските и подземните води потребни за одржување на функциите и процесите на зависните екосистеми, од кои зависат и луѓето;“

|  |
| --- |
| **Коментар** **на член 1:** МЗМП предлага во членот 1 став 1, по точката 68 да се додаде нова точка 69 со која ќе се дефинира поимот „јавен интерес“. Предлог за дефиниција:  *Јавен интерес претставуваат одржливиот развој и одржливото управување со сите медиуми на животната средина, заштитата и унапредувањето на животната средина и природата, унапредувањето на човековите права при што предност има заедницата, а не поединецот.* |

**Член 15**

Во членот 45 ставот (2) се менува и гласи:

„Кон барањето за изменување и дополнување на дозволата во случаите од ставот (1) точка 1) и 2) на овој член се приложува хидролошка студија, односно елаборат за извршени хидро-геолошки истражувања, изработени од правно лице регистрирано за вршење на тие дејности, како и документ за исправност на водата, односно потврда дека водата одговара за намената издадена од надлежен орган за безбедност на водата.“

|  |
| --- |
| **Коментар на член 15:** МЗМП предлага со членот 15 да се измени и ставот (1) од членот 45 на начин што ќе и се даде право на засегнатата јавност да поднесе барање за измена на дозволата за водно право, доколку има релевантни податоци за некоја од околностите поради кои може да се побара изменување или дополнување на дозволата (квантитетот и/или квалитетот на водата што се користи; квантитетот и/или квалитетот на водното тело од коешто се користи водата или технолошкиот процес на работа). Предлог измена:  *Во членот 45 ставот (1) по зборовите „службена должност“ се додаваат зборовите „засегнатата јавност“.* |

По ставот (2) се додава нов став (3) кој гласи:

„(3) Кон барањето за изменување и дополнување на дозволата во случаите од ставот (1) точка 3) на овој член се приложува:

-основен проект за водостопански објекти и постројки, кој особено содржи локација на објектот, хидролошки подлоги, хидраулички пресметки и режимот на користење на водите, изработен од страна на правно лице кое поседува лиценца за проектирање согласно со Законот за градење,

-ревизија на основниот проект од алинеја 1 од овој став, изработена од правно лице кое поседува лиценца за ревизија согласно со законот за градење.“

|  |
| --- |
| **Коментар на членот 15 став 2:** МЗМП предлага да се додаде нов став (4) со кој ќе се уреди документацијата која треба да ја достави засегнатата јавност кон барањето за изменување или дополнување на дозволата за водно право. Предлог став (4):  *(4) Во случаите кога барањето од ставот (1) од овој член го доставува засегнатата јавност, кон барањето за изменување и дополнување на дозволата во случаите од ставот (1) точка 1) и 2) се приложува извештај од физичко или правно лице кое има дозвола издадена од надлежен орган за вршење на работите од областа на заштита на животната средина и екологија* |

Ставовите (3) и (4) стануваат ставови (4) став (5).

**Член 22**

По членот 54 се додава нов член 54 -а кој гласи:

„Член 54 - а

Учество на јавноста во постапката за доделување на концесија

(1) Заради обезбедување на учество на јавноста во постапката за доделување на концесија за користење на вода, физибилити студијата од членот 54 став (3) се објавува на веб страницата на органот на државната управа надлежен за вршење на работите од областа на животната средина и на веб страницата на општините, општините во Градот Скопје и Градот Скопје на чие што подрачје се доделува концесијата.

(2) Во рок од 30 дена од денот на објавувањето на физибилити студијата, oрганот на државната управа надлежен за работите од областа на животната средина организира јавна расправа на која задолжително се покануваат претставници на општините, општините во Градот Скопје и Градот Скопје на чие што подрачје се доделува концесијата и претставници на здруженија на граѓани формирани за заштита и за унапредување на животната средина од подрачјето на кое се спроведува проектот.

|  |
| --- |
| **Коментар на член 22:** МЗМП предлага во во ставот (2) од членот 54-а, јавната расправа да не биде ограничена исклучиво на претставнци на здруженија на граѓани од подрачјето на кое се спроведува проектот. |

(3) Јавната расправа се одржува во општината на чие подрачје се доделува концесијата за користење на вода, а доколку со постапката се опфатени повеќе општини истата ќе се одржи на локација која ќе ја определи органот на државната управа надлежен за работите од областа на животната средина.

(4) Органот на државната управа надлежен за вршење на работите од областа на животната средина води записник од јавната расправа во кој се наведуваат учесниците, забелешки, мислења и предлози од учесниците, а кон записникот се приложува аудио или видео запис од расправата.

(5) Органот на државната управа надлежен за работите од областа на животната средина е должен да го објави записникот од расправата на својата веб страница во рок од 5 дена од денот на одржување на јавната расправа.

(6) Органот на државната управа надлежен за работите од областа на животната средина во рок од 30 дена од денот на завршување на јавните консултации треба да подготви извештај за спроведените јавни консултации кој содржи поединечен или збирен одговор на сите пристигнати забелешки, мислења и предлози по физибилити студијата.“

**Член 41**

Членот 95 се менува и гласи:

„(1) По исклучок, од целите на животната средина може да се отстапи привремено и под услов да не дојде до натамошно влошување на целите за квалитет на водното тело заради:

* техничка неизводливост која се состои од отстапување заради недостапност и непостоење на мерки и време за постигнување на целите на животната средина;
* еколошки аспекти што се однесуваат на природниот капацитет за прочистување и се состои во отстапување заради времето кое е потребно за постигнување на целите на животната средина и покрај примена на мерките;
* несразмерни трошоци што подразбира отстапување заради тоа што согласно извршена анализа за економска исплатливост, постигнувањето на целите би било несразмерно скапо;
* виша сила и вонреден настан што подразбира привремено отстапување од целите на животна средина како резултат на исклучителен и непредвидлив природен настан или виша сила како што се екстремни поплави и продолжени суши (условени од климатските промени) или резултат на околности што се должат на непредвидени настани коишто не можеле разумно да бидат предвидени;
* поради јавен или општ интерес што подразбира отстапување од целите на животна средина заради остварување на повисок јавен и/или општ интерес и/или затоа што придобивките за животната средина и за општеството во постигнувањето на целите утврдени со овој закон се помали за животот и здравјето на човекот, безбедноста или за оддржливиот развој.

(2) При утврдување на отстапувањето од целите на животна средина од став (1) од овој член за конкретното водно тело во планот за управување со речен слив се води сметка отстапувањето да не биде трајно и да го спречи или оневозможи постигнувањето на целите на животна средина утврдени со овој закон, за конкретното водно тело и други водни тела.

|  |
| --- |
| **Коментар на членот 95 став (2):** МЗМП предлага ограничување на отстапувањата од целите на животната средина да бидат ограничени на најмногу 2 ажурирања на планот за управување со конкретниот речен слив, освен во случаи кога природните услови не дозволуваат целите да бидат остварени во овој временски период.  ***Образложение:*** Ваквата измена ќе изврши дополнително усогласување на конкретниот член од Законот за водите со членот 3 став 4 точка (ц) од Директивата 2000/60/EC (Рамковна директива за води) |

(3) Податоците и образложението за отстапувањето од целите на животната средина од ставовите (1) и (2) на овој член, како и планираните и преземените мерки за подобрување на квалитетот на водите и исполнување на целите на животната средина определени со овој закон, се составен дел на планот за управување со речен слив за секој плански период.

(4) Владата на Република Северна Македонија, на предлог на министерот кој раководи со органот на државната управа надлежен за работите од областа на животната средина поблиску ги пропишува случаите од став (1) од овој член, како и условите и постапката за отстапување од целите за животната средина.“

**ДОПОЛНИТЕЛНИ КОМЕНТАРИ**

МЗМП предлага да се избрише ставот (2) од членот 36 од Законот за водите.

|  |
| --- |
| ***Образложение:***Законот за водите го следи Законот за општата управна постапка и Законот за животната средина каде е наведено дека недоставувањето на мислење во законскиот рок, се смета дека субјектот кој бил должен да го достави мислењето, се согласил со барањето. Имајќи го предвид принципот *lex specialis derogat legi generali*, а со цел активно вклучување на градоначалниците во постапките за издавање на дозволите за водно право, сметаме дека Законот за води, кој претставува специјален закон во однос на управувањето со водите, може да направи отстапување од ваквиот принцип. Отстапувањето би се однесувало само за постапките за издавање на дозвола за водно право. |

**КОМЕНТАРИ НА ЕКО СВЕСТ**

**Член 57**

**Времетраење на концесијата**

1. Времетраењето на концесијата се утврдува со концесискиот договор при што најдолгиот период изнесува:
2. за производство на електрична енергија во хидроелектрични централи:   
   - со моќност над 10 МW до 70 години,

- со моќност од 2 до 10 МW до 50 години и

- со моќност до 2 МW до 30 години;

**Коментар**:

Да се смени став 1, точка 1, кој ќе гласи:

(1) Времетраењето на концесијата се утврдува со концесискиот договор при што најдолгиот период изнесува:

1) за производство на електрична енергија во хидроелектрични централи:

- со моќност до 500 kW до 20 години;

- со моќност од 500 kW до 10 МW до 30 години, и

- со моќност над 10 МW до 50 години,

Образложение:

Предлагаме менување на категоријата, наместо 2 MW да стои 500 kW. Оваа категоризацијата е во согласоност со законот за енергетика и уредба за повластени тарифи. Измените мора да бидат согласно Environment and Energy Air gudialines на Енергетска Заедница.

Годините се дадени исто според генерални насоки од ЕУ, слично на други земји во ЕУ и во согласност со Уредбата за повластени тарифи. Идејата е да нема колизија кога ќе се усвои нова ваква уредба која хидроелектраните ќе ги смести во категорија на премии (а фид ин тарифите ќе се укинат).

**Член 3**

**Коментар:**

Во Дефиниции да се дефинираат Еколошки проток и Рибни патеки:

**Еколошкиот проток** (според Рамковната директива за води) е дефиниран како хидролошки режим во функција на постигнувањето на целите за заштита на животната средина во природните површински водни тела.

Дефиницијата е врз основ на член 4 од Директивата кој гласи:

Земајќи го предвид членот 4 (1) од Раковната директива за води, целите на животната средина се однесуваат на:

- не влошување на постојниот статус

- постигнување на добар еколошки статус во природните површински водни тела,

- усогласеност со стандардите и целите за заштитените подрачја, вклучително и оние назначени за заштита на живеалиштата и видовите (Емералд мрежа и Натура 2000) каде што одржувањето или подобрувањето на статусот на водата е важен фактор за нивната заштита.

**Рибни патеки/премини**

Секоја форма на цевковод, канал, лифт, или друга структура со намена да го овозможи слободниот премин на мигрaторните риби низ, преку или околу која било природна или вештачка брана или друга препрека во низводна или возводна насока.

**Член 28**

**Коментар:**

Да се додаде нов став (9) За проектите коишто се наоѓаат на територијата на заштитени подрачја, дозволата се прибавува под услови и на начин утврдени со Законот за (заштита на) природа.

Ова е поради тоа што во Новиот Закон за природа ќе има вакви одредби.

**Дејности и активности за кои е потребна дозвола**

**Член 30**

**Барање за издавање дозвола**

(3) Барателот во прилог на барањето од ставот (1) на овој член ја доставува документацијата од ставот (2) од овој закон, а особено:   
- доказ за упис во Централен регистар на Република Македонија,   
- имотен лист и копијa од катастарски план на парцелите на местото каде ќе се зафаќа, односно црпи вода или документ со кој се докажува дека барателот е носител на друго стварно право врз парцелата,

- основен проект за водостопански објекти и постројки изработен од страна на правно лице кое поседува лиценца за проектирање согласно со Законот за градење,

- ревизија на основниот проект од алинејата 3 од овој став, изработена од правно лице кое поседува лиценца за ревизија согласно со Законот за градење,

- решение за одобрена студија за оцена на влијанието врз животната средина односно решениe за одобрување на елаборатот за заштита на животната средина издадено од надлежен орган согласно Закон за животна средина,

**Коментар:**

Да се дополни:

вклучувајќи и анализа на кумулативното влијание на планираните активности на цел речен слив.

**Образложение:**

Ставот е дека треба да се бара влијание на ниво на цел речен слив бидејќи може да има голем број на барања за ист слив и поединечно да се утврди дека нема влијание, но ако се голем број тогаш и влијанието на слив е поизразено. Исто така, кумулативното влијание подразбира да се земат во вид и постоечките влијанија (не само идни планови), како на пр. испуштање на отпадни индустриски води, загадување на водите, но и почвата од земјоделието, состојбата со системот за отпадни води итн.

Што значи, проценката на влијанијата на новите проекти треба да се гледаат од аспект на сегашна состојба, но и идна перспектива.

**Член 35**

**Објавување на барањето и учество на јавноста во постапката за издавање на дозволата**

(3) Јавноста може да ги изрази своите мислења и забелешки во врска со барањето во рок од 15 дена од објавувањето.

**Коментар:**

Да се дополни:

вклучувајќи и анализа на кумулативното влијание на планираните активности на цел речен слив.

**Образложение:**

Ставот е дека треба да се бара влијание на ниво на цел речен слив бидејќи може да има голем број на барања за ист слив и поединечно да се утврди дека нема влијание, но ако се голем број тогаш и влијанието на слив е поизразено. Исто така, кумулативното влијание подразбира да се земат во вид и постоечките влијанија (не само идни планови), како на пр. испуштање на отпадни индустриски води, загадување на водите, но и почвата од земјоделието, состојбата со системот за отпадни води итн.

Што значи, проценката на влијанијата на новите проекти треба да се гледаат од аспект на сегашна состојба, но и идна перспектива.

**Член 39**

**Одбивање на барањето за издавање на дозвола**

(1) Органот на државната управа надлежен за вршење на работите од областа на животната средина, со решение го одбива барањето од членот 30 став (1) на овој закон, доколку утврди дека издавањето на дозволата не е во согласност со Планот за управување со речен слив, се загрозува јавниот интерес, или се повредуваат одредбите на меѓународен договор ратификуван од Република Македонија.

**Коментар**:

Член 39 став (1) се менува и гласи:

Органот на државната управа надлежен за вршење на работите од областа на животната средина, со решение го одбива барањето од членот 30 став (1) на овој закон, доколку утврди дека издавањето на дозволата не е во согласност со Планот за управување со речен слив, се загрозува јавниот интерес, се повредуваат одредбите на меѓународен договор ратификуван од Република Македонија **или доколку некој од органите од член 33 став (4) точка (2) и (3) не издаде согласност во врска со барањето за дозвола**.

**Член 40**

**Издавање на дозвола**

(1) Органот на државната управа надлежен за вршење на работите од областа на животната средина е должен да ја издаде дозволата во рок не подолг од три месеца од денот на приемот на барањето од членот 30 став (1) на овој закон, односно од приемот на податоците за дополнување на барањето согласно со членот 34 став (1) од овој закон.

**Коментар**:

Во член 40 став (1) се додава нова реченица „Органот на државната управа надлежен за вршење на работите од областа на животната средина е должен да ја објави издадената дозвола во **Информативниот систем за води** на својата веб страна, заедно со одобрената студија за оцена на влијанието врз животната средина односно одобрениот елаборатот за заштита на животната средина и елаборат за извршени хидро - геолошки истражувања, каде тоа се бара.“

**Член 47**

**Престанок на дозволата**

7) издадената дозвола не е во согласност со измените и дополнувањата на плановите за управување со речните сливови;

**Коментар**:

Да се додаде:

...и плановите за управување со заштитеното подрачје.

**Член 96**

**Определување на заштитните зони**

**Коментар**:

По став (5) да се додаде нов став (6), кој ќе гласи: „Органот на државната управа надлежен за вршење на работите од областа на животната средина е должен Регистарот на заштитни зони да го објави на својата интернет страница и постојано да го ажурира“.

**Да се додаде**:

Водни тела во карстен предел кои се непостојани, односно понираат во земјата во одреден период во годината.

**Член 144**

**Мониторинг на водите**

(3) Информациите обезбедени преку мониторингот на состојбата на квантитетот и квалитетот на сите водни тела во Република Македонија и на водите наменети за користење, се достапни до јавноста и до надлежните органи, организации и институции, особено заради спроведување и оцена на реализацијата на мерките за зачувување, заштита и постојано подобрување на сите водни тела.

**Коментар**:

Член 144, став (3) се дополнува и гласи:

„Информациите обезбедени преку мониторингот на состојбата на квантитетот и квалитетот на сите водни тела во Република Македонија и на водите наменети за користење, се достапни до јавноста и до надлежните органи, организации и институции преку веб-страницата на органот кој врши стручни работи од областа на животната средина, особено заради спроведување и оцена на реализацијата на мерките за зачувување, заштита и постојано подобрување на сите водни тела.

**Член 153**

**Мониторинг на водата која се користи за производство на електрична енергија**

(1) Корисниците на системи за производство на електрична енергија се должни да го мерат количеството на водата која се користи за производство на електрична енергија на местата на зафаќање. Податоците за измерените количества се доставуваат до органот на државната управа надлежен за вршење на работите од областа на животната средина.

**Коментар**:

Да се смени:

Корисниците на системи за производство на електрична енергија се должни да го мерат количеството на водата **и еколошкиот статус на водното тело кое** се користи за производство на електрична енергија на местата на зафаќање. Податоците за измерените количества **и еколошкиот статус** се доставуваат до органот на државната управа надлежен за вршење на работите од областа на животната средина, а во случај на заштитени подрачја и до управителот со заштитеното подрачје.

**Коментар**:

Во член 153 да се додаде нов, став (3) кој гласи: „Органот на државната управа надлежен за вршење на работите од областа на животната средина годишно ги објавува извештаите за количеството на водата **и еколошкиот статус на водното тело кое** се користи за производство на електрична енергија, а податоците се објавуваат континуирано, на Информативниот систем за води, **на веб-страница и на официјалните профили/страници на социјални мрежи**.“

**Член 164**

**Дејности и услуги од јавен интерес**

(2) Водостопански дејности и услуги од јавен интерес, во смисла на овој закон, се изградбата, експлоатацијата и одржувањето на водостопанските објекти и постројки кои обезбедуваат водостопански услуги за:

1) јавното водоснабдување со вода наменета за консумирање од страна на човекот и за технолошки потреби;

2) производство на електрична енергија согласно со закон;

3) наводнување и одводнување на земјиштето;

4) заштита и зачувување на водите и водните екосистеми;

5) собирање и одведување, третман и испуштање на отпадни води;

6) заштита од штетно дејство на водите;

7) експлоатација на подземните води;

8) вадење на песок, чакал и камен за подобрување на режимот на водите и   
9) обезбедување на резерви на вода со кои се обезбедува единствен режим на водите во слив или дел од слив.

**Коментар**:

Водостопанските услуги треба да бидат претставени според хиерархија. Не може производство на електична енергија да е од повисок јавен интерес од заштита на водните екосистеми.

**Член 229**

**Надлежност за вршење инспекциски надзор**

(1) Инспекциски надзор над примената на овој закон и на прописите донесени врз основа на овој закон го врши Државниот инспекторат за животна средина преку водостопанските инспектори и државните инспектори за животна средина

**Коментар**:

Да се дополни со став (4) кој гласи: „Информациите за извршени инспекциски надзори се ажурираат редовно на веб-страниците и на официјалните профили/страници на социјалните мрежи на надлежните инспекторати.“

**КОМЕНТАРИ НА ФРОНТ 21/42**

**1. Коментар во однос на користењето на водите врз основа на Елаборат за животна средина**

Во актуелниот Закон за водите и во Нацрт Законот за изменување и дополнување на Законот за водите се дава можност да дозволата за користење на вода; за испуштање во вода; за уредување на коритата и бреговите на површинските водни тела и водостопанската согласност се засноваат на елаборати за заштита на животната средина.

Елаборатите по својот обем и содржина се многу поедноставни документи кои бараат многу помалку истражувања и податоци, за разлика од студиите за оценка на влијание врз животната средина.

За илустрација:

* **Потребни информации кои треба да ги содржи Елаборатот за дејности или активности кои се вршат во поголем обем:**

1. Општи податоци
2. Вид на елаборат
3. Орган надлежен за одобрување на елаборатот за заштита на животната средина
4. Опис на проектот во кој се врши дејноста или активноста
5. Опис на животната средина околу локацијата на проектот
6. Влијание на проектот врз животната средина
7. Програма за заштита на животната средина
8. Заклучок
9. Попис на прилози и
10. Изјава

* **Потребни информации кои треба да ги содржи Студијата за оценка на влијание врз животната средина:**

1. Да содржи опис на проектот заедно со информации за локацијата, карактерот и големината на проектот и на потребната земјишна површина;
2. Да содржи опис на животната средина и на нејзините медиуми на локацијата;
3. Да содржи опис на природното, културното и историското наследство и на пределот;
4. Да содржи опис на видот и количините очекувани емисии, особено на емисиите во воздухот и отпадните води, цврстиот отпад, како и други информации потребни за евалуација на поголемите влијанија на проектот врз животната средина;
5. Да содржи опис на мерките за спречување, намалување и елиминирање на влијанието врз животната средина, како и на мерките за враќање во поранешната состојба;
6. Да содржи опис на влијанијата на проектот врз животната средина имајќи го предвид нивото на развој на науката и прифатените методи за евалуација;
7. Да содржи опис на карактеристиките на технологијата која се користи;
8. Да содржи опис на алтернативните решенија за реализација на проектот што инвеститорот ги имал предвид и главните причини за избирање на предложената алтернатива; секогаш се вклучува и нултата алтернатива;
9. Да содржи резиме на доставената студија без технички детали;
10. Да содржи анализа на потешкотиите (технички недостатоци или недостиг на знаења) со кои инвеститорот или експертот биле соочени за време на подготовката на студијата; и
11. Да содржи предлог за големината и карактеристиките на промената поради која е потребно да се ажурира студијата за оценката на влијанието врз животната средина.

Дополнително, разликата помеѓу постапката за изготвување на овие два документи е што при изработувањето и донесувањето на Студијата за оценка на влијание врз животната средина се вклучува засегнатата јавност, што не е случај со постапката на донесување на Елаборатот.

Ова е особено важно, доколку имаме предвид дека голем дел проекти во државава се реализирани или се во одредена фаза да бидат реализирани без никаква консултација со локално население како најзасегната јавност. На пример, проектот за изградба на МХЕЦ Жировница 5 и 6 во рамки на Националниот Парк Маврово се заснова на Елаборат за заштита на животната средина, во кој процес на ниту еден начин локалното население не било запознаено со овој проект. Доколку истиот се реализира ќе предизвика непоправлива штета по природата во заштитено подрачје и истовремено, локалното население ќе го остави без вода за пиење, кое што е основно човеково право.

Имајќи ги предвид погоре наведените наводи, а особено фактот за намалување на водниот ресурс како резултат на климатските промени, **бараме во актуелниот Закон за водите (членови 30; 32; 80) и во Нацрт Законот за изменување и дополнување на Законот за водите (членови 55 и 73) при издавањето на горенаведените дозволи и согласност поврзани со водите во државава, како потребна документација да се предвиди исклучиво решение за одобрена студија за оцена на влијанието врз животната средина** издадено од надлежен орган согласно Закон за животна средина.

И покрај тоа што Законот за животна средина предвидува изработка на елаборати за одредени проекти, сепак со оглед да Законот за водите е lex specialis, чија цел е заштита на расположливите водни ресурси, и истиот може да го дерогира Законот за животна средина (lex generalis), сметаме дека овој закон треба да ја отстрани можноста за располагање со водите врз основа на Елаборат за животна средина

Потсетуваме дека уредувањето и хуманизацијата на просторот и **заштитата и унапредувањето на животната средина и на природата** е една од темелните уставни вредности.

Посочуваме дека заштитата на животната средина и природата добива уште една поголема димензија и со потпишување на Договорот за Зелена Агенда со ЕУ, а кој налага не само применување, туку приоретизирање на заштитата на природата и биолошката разновидност во сите политики на државата.

**2. Предлог за обезбедување доследна заштита и унапредување на животната средина и природата во заштитените подрачја**

Негативното влијание кое го имаат хидроцентралите врз природата и животната средина е повеќе од очигледно. Истото е потврдено и посочено во бројни како национални, така и меѓународни документи:

* Извештај за стратегиска проценка на влијание врз животната средина за Стратегијата за развој на енергетиката во Република Северна Македонија до 2040 година:
* Стр. 79: „**Природата, биодиверзитетот и пределот може да бидат засегнати речиси со целиот енергетски сектор, почнувајќи од** експлоатација на фосилни горива, **производство на електрична енергија од различни видови енергија** (фосилни горива, **хидро,** ветерна и соларна енергија), како и пренос на електрична енергија и енергенси“.

**„Искористувањето на хидропотенцијалот се случува најчесто во ридски или планински средини, каде влијанијата може да бидат изразени како нарушувања на минимумот на води после зафатот со што се влијае на екосистемот во реките, потоа влијанија врз рибите преку неизведување или лошо функционирање на рибни патеки, нарушување на речното корито и влијанија врз речната флора, нарушувања на пределот по долините на реките преку лоша градежна пракса итн. Големите акумулации за вода и нејзино искористување за производство на електрична енергија или наводнување исто така може да имаат влијанија изразени повторно преку намалување, уништување или дефрагментација на живеалишта, влијанија на миграторни патишта итн“.**

„**Во последните години активности поврзани со искористување на хидро енергија се посочени како можни закани за биодиверзитетот и пределот.** Проблемите се најчесто поврзани со недоволна валоризација на вредностите, недостиг од биолошки истражувања, лоша градежна пракса за изведување на инфраструктурни објекти, лоша контрола над изведба и работа на објекти итн“.

* Во Договорот за Зелена Агенда на Западен Балкан се истакнува: „Уникатен предизвик за реките во регионот е, исто така, **наглото зголемување на капацитетот на хидроенергијата** низ регионот за четири пати помеѓу 2015 и 2017 година, што **има значителни влијанија врз животната средина и социјалните аспекти**, како во земјата, така и на пошироко регионално ниво“.

Заради доследна заштита и унапредување на животната средина и природата, сметаме дека е неопходно да се воспостави забрана за изградба на хидроцентрали во заштитените подрачја. Токму ова е посочено и во:

* Препорака бр. 211 од 2021 година н Постојниот Комитет на Бернската Конвенција: **„*Суспендирајте и откажете ги одобрените концесии и оние планирани за изградба и спроведете забрана за хидроцентрали (големи, средни и мали) и во а) националните паркови, заштитените подрачја, подрачјата на светско наследство и други подрачја Емералд кандидати*** *(потенцијални идни локации на Натура 2000) со оглед да нивната имплементација ќе предизвика проблеми со усогласеноста со Бернската конвенција и б) ќе влијае на овие локации доколку се градат надвор од нивните граници“*
* Во Извештајот за стратегиска проценка на влијание врз животната средина за Стратегијата за развој на енергетиката во Република Северна Македонија до 2040 година на стр. 114 се предвидува: **„Мерките за намалување на негативните влијанија врз површинските и подземните води од искористувањето на обновливиот хидропотенцијал предвидуваат:** **- При избор на конкретни хидро-проекти во имплементационите програми на оваа Стратегија да се изостават националните заштитени подрачја, како и подрачјата предложени за заштита (национална мрежа на заштитени подрачја, Емералд, Натура 2000)“.**
* Потсетуваме на Програмата за работа на Владата во периодот 2020-2024 година, **каде се предвидува забрана за изградба на нови мали хидроелектрани во заштитени подрачја и национални паркови**, заложба која е наведена и во Програмата на Владата во периодот 2022-2024 година.

Како би се реализирала ваквата заложба на Владата на РСМ и доследно би се имплементирала Препораката бр. 211 на Постојниот Комитет на Бернската Конвенција и мерката од Извештајот за стратегиска проценка на влијание врз животната средина за Стратегијата за развој на енергетиката на РСМ до 2040, се со цел заштита на водните ресурси и природни вредности на заштитените подрачја **бараме актуелниот Закон за водите да се дополни со одредба за забрана за изградба на хидроцентрали во заштитени подрачја.**

Предлагаме во Нацрт Законот за изменување и дополнување на Законот за водите **да се додаде нов член 7 со кој ќе се предвиди дека во член 23 од актуелниот закон се додава став (7), кој ќе гласи: *„Се забранува доделување на дозвола за користење на води за производство на електрична енергија во хидроелектрични централи во заштитените подрачја и подрачјата во постапка на прогласување за заштитени“.***

Нацрт Законот за изменување и дополнување на Законот за водите **да се дополни со нов член 21, со кој ќе се предвиди дека во член 53 од актуелниот закон се додава став (3), кој ќе гласи: *„Се забранува склучување на договори за концесија и/или јавно-приватно партнерство за користење на води за производство на електрична енергија во хидроелектрични централи во заштитените подрачја и подрачјата во постапка на прогласување за заштитени.“***

**3. Предлог за предвидување на подзаконски акт – Катастар на локации за изградба на мали хидроцентрали**

Потсетуваме дека во Националната Стратегија за водите 2012 – 2042 една од потребните мерки за користење на различните типови вода е и *„Развивање на катастарски локации за изградба на мали хидроцентрали, која ќе содржи конечна листа на локации каде да се изгради мала хидроелектрана водејќи сметка за животната средина, пределот и другите критериуми“.* Според нас, мали хидроелектрани може конкретно да се планираат откако ќе бидат развиени овие катастарски локации и со оглед да до сега не е спроведена оваа мерка од Стратегијата, сметаме дека истата треба да биде предвидена во Законот за водите.

**Предлагаме Нацрт Законот за изменување и дополнување на Законот за водите да се дополни со нов член 22 со кој ќе се предвиди нова одредба, односно по член 53 од актуелниот закон да се додаде нов член 53-а, со наслов „Катастар на локации за користење на вода за производство на електрична енергија од мали хидроелектрани“**

**Член 53-а**

**Катастар на локации за користење на вода за производство на електрична енергија од мали хидроелектрани**

**(1) Заради определување на локации соодветни за користење на вода за производство на електрична енергија од мали хидроелектрани, се донесува Катастар на локации соодветни за користење на вода за производство на електрична енергија од мали хидроелектрани.**

**(2) Катастарот се донесува за територијата на Република Северна Македонија.**

**(3) Министерството за животна средина и просторно планирање го донесува Катастарот од ставот (1) на овој член во рок од шест месеци од денот на влегувањето во сила на овој закон“.**

**4. Барање за доследно имплементирање на Рамковната Директива за водите**

4.1. Усогласување на Законот за водите со Рамковната Директива за водите во однос на изработката на План за управување со под-слив

Во Рамковната Директива за водите во член 13 став (5) се наведува: „Плановите за управување со речен слив може да се дополнат со изработка на подетални програми и планови за управување за подслив, сектор, проблем или тип на вода, за да се справат со одредени аспекти на управувањето со водите. **Спроведувањето на овие мерки не ги ослободува земјите-членки од која било од нивните обврски според остатокот од оваа Директива“.**

**Сметаме дека е неопходно во Законот за водите да се прецизира дека и при изработката на Планови за управување со под-слив, органот на државната управа надлежен за вршење на работите од областа на животната средина не е ослободен од останатите обврски предвидени во Законот во однос на донесувањето на Планот**.

Предлагаме, во Нацрт Законот за изменување и дополнување на Законот за водите **да се додаде нов член 30, а со кој во актуелниот Закон за водите, по член 66 ќе се додаде нов член 66-а, кој ќе гласи: „Одредбите од дел III ПЛАНИРАЊЕ од овој закон кои се однесуваат на Плановите за управување со речен слив се однесуваат и на Плановите за управување со под-сливовите“.**

4.2. Изработка на Регистар на заштитени подрачја на секое од подрачјата на речен слив на територија на Република Северна Македонија

Во член 6 став (1) од Рамковната Директива се наведува: „Земјите-членки обезбедуваат воспоставување регистар или регистри на сите области кои се наоѓаат во секое подрачје на речен слив, а за кои е утврдено дека бараат посебна заштита според специфичното законодавство на Заедницата за заштита на нивните површински и подземни води или за зачувување на живеалиштата и видовите директно зависни од водата“.

**Предлагаме член 29 од Нацрт Законот за изменување и дополнување на Законот за водите да се дополни и да предвиди став (11) во член 66 од актуелниот Закон за водите кој ќе гласи: „Органот на државната управа надлежен за вршење на работите од областа на животната средина изготвува Регистар на заштитени подрачја кои се наоѓаат во секое подрачје на речен слив од член 7 од овој закон, во рок од шест месеци од денот на влегувањето во сила на овој закон“.**

**КОМЕНТАРИ ЗА ЗЕЛЕН ИНСТИТУТ**

* Да се направи поефективен механизам со кој правните субјекти со дозволи за уредување на речни корита, ќе бидат стимулирани да го вршат токму тоа, а не масовно и речиси без исклучок, да прибегнуваат кон можноста за продавање на песокот и чакалот на слободен пазар (веројатно треба да бидат стимулативни цените за уредување на речно корито и да имаат и некои други погодности ако вршат активност што е за заштита на животната средина, можеби да се воведе регулаторно тело?) (чл.58/стар чл.142-г, став 2,3,4; чл.82/стар чл.208, став 2);
* Да се внесе нова дефиниција на јавниот интерес за повисок третман и заштита на водите;
* Да се внесе забрана за градење објекти во зони за висока заштита на природата;
* Да се внесе обврската за стратегиска оценка на влијанието;
* Да се подигне висината на надоместокот за флаширање вода, кој беше незначителни 0,5%, а сега е 2% од цената на водата, што е повторно ниско (чл.83 / стар чл. 213, став 16);
* Да не се намалува надоместокот за одгледување риби од 3% на 1% (чл.83 / стар чл.213, став 18);
* Да се внесат еколошки ограничувања за издавање дозволи за мали хидроцентрали и да не смеат да се градат било каде, каде што вршат негативно влијание врз населението (за водоснабдување и наводнување), животната средина и биодиверзитетот;
* Да се внесе можноста, при измена на дозволата за испуштање вода, да може да учествува како иницијатор и засегнатата јавност (чл.36 / стар чл.84, нов став 5);
* Да се преформулираат и појаснат ограничувањата за остварување на целите на животната средина поради „техничка неизводливост“, „несразмени трошоци и економска неисплатливост“, или „остварување повисок јавен интерес, каде придобивките за животната средина и општеството се помали од животот, здравјето на човекот, безбедноста или одржливиот развој“ (чл.41 / стар чл.95, став 1);
* Да се внесе забрана за објекти во речно корито;
* Да се внесе обврска за повеќе инспектори за следење на водите, да не остане со 2 во ДИЖС;
* Да се зајакне дополнително мониторингот на водите, да се овозможи постоење и на други акредитирани лаборатории да го вршат, поради недоволен капацитет на УХМР, како и доопремување на Централната лабораторија при Министерството за животна средина за таа намена
* Да се подигнат казните за прекршоци, за да одвраќаат.

**ГРАЃАНСКАТА ИНИЦИЈАТИВА „ОХРИД ЅОЅ“ И**

**ЗДРУЖЕНИЕТО ЗА ЗАШТИТА НА ЖИВОТНИТЕ И ЖИВОТНАТА СРЕДИНА „Е.Д.Е.Н.’**

**Генерален заклучок**

Двете активистички групи беа дел од работна група преку Алијансата „Разбистри сè“ и поднесoa свои коментари со предлози за унапредување и зајакнување на Законот кој е моментално во сила. Со оглед дека огромен дел од нашите коментари (над 90%) поднесени на тој начин не беа прифатени, во продолжение ги поднесуваме повторно и тие се однесуваат на Законот кој е моментално во сила. Онаму каде што имаме коментари на Предлогот на законот, тоа е назначено.

**Најнапред, остро се спротивставуваме на намалувањето на надоместоците за користење на вода за комерцијални потреби:**

- за флаширање **надоместокот е намален** **за најмалку 45 пати** во споредба со важечкиот закон

- за одгледување риби и водни птици за продажба **надоместокот е намален** **трикратно** во споредба со важечкиот закон.

На овој начин да се дозволува **контрола на крупниот капитал врз драгоцен ресурс** е дијаметрално спротивно на улогата што МЖСПП би требало да ја има при носењето на законски решенија со кои има должност да ги заштити водите.

Понатаму, во предлогот за измена и дополнување на актуелниот Закон за водите изработен од МЖСПП **нема никаква експлицитна дефиниција за јавен интерес со која се утврдува како приоритет одржливото користење на водите** иако во низа ситуации се докажало дека е огромен пропуст што таквите дефиниции и начела недостасуваат во законите со кои се третираат одделни домени од животната средина.

Напротив, во чл. 41 од Предлогот за измена и дополнување е наведена одредба

*Членот 95 се менува и гласи:*

*„(1) По исклучок, од целите на животната средина може да се отстапи привремено и под услов да не дојде до натамошно влошување на целите за квалитет на водното тело заради:*

*- поради јавен или општ интерес што подразбира отстапување од целите на животна средина заради остварување на повисок јавен и/или општ интерес и/или затоа што придобивките за животната средина и за општеството во постигнувањето на целите утврдени со овој закон се помали за животот и здравјето на човекот, безбедноста или за оддржливиот развој.* Не е јасно како со привременото отстапување од целите на животната средина нема да дојде до натамошно влошување на целите за квалитетот на водното тело.

**Начелото на јавен интерес мора да биде експлицитно вклучено во законот за да може лесно да се поврзе со одредбата од чл. 30 ст. (3) од Уставот** во која е наведено дека *Никому не можат да му бидат одземени или ограничени сопственоста и правата кои произлегуваат од неа, освен кога се работи за јавен интерес утврден со закон*. Сведоци на сме на секаков тип на долгогодишни, несанкционирани, па и законски овозможени злоупотреби, на водите, а се соочуваме со климатска криза чии последици веќе ги чувствуваме, поради што не смее да се чека на засебен закон во кој би се дефинирал јавниот интерес. Процесот за засебен закон се води засебно и тој не е во колизија со вметнувањето одредби за јавен интерес во законите што третираат поединечни домени од животната средина.

**1.** Баравме измена на членот 105 став (2) од актуелниот Закон за води каде што се ставени 10 метри како минимум и по ова растојание е дозволено да се користат вештачки ѓубрива и биоцидни производи. Овој став е контрадикторен на член 131 став (1) алинеја 5 каде што се вели дека во појасот од 50 м е забрането *да се сечат дрвја и да се уништува друга вегетација во речните корита и бреговите на водотеците, езерата и акумулациите*. Бараме растојанието од 10 м да се замени со минимум 50 за да биде усогласено со дефиницијата за крајбрежен појас, а и за да се даде простор во неурбанизираните средини тоа растојание да се зголеми. **Мора да има гарантирана заштита на крајбрежјата во урбаните средни (не смее да се гради подалеку од линијата на постоечки објект, не смее поголем габарит, не смее ако сега е неурбанизирано, да се одредува крајбрежната линија униформно 50 м секаде туку 50 м да биде минимумот).**

**2.** Предлагаме Поглавје 3.4. член 102 да се дополни и да гласи: „Зони чувствителни на нитрати и фосфати“

Алтернативно може да се измени во Зони чувствителни на нутриенти

Основните загадувачи поврзани со земјоделското производство се и нитратите и фосфатите, така што во Законот не смее да се остави простор надвор од регулативата со занемарување на фосфатите. Да го земеме за пример Охридското сливно подрачје. Според Нацрт-планот за управување со сливот на Охридското Езеро (2020), како резултат на прекумерна употреба на вештачки ѓубрива (органско ѓубриво не е мерено) и пестициди, годишно почвата се сатурира со вишок од 135.96 t нитрати и 118.45 t фосфор, при што најголем дел отпаѓа на долниот тек на р. Сатеска и р. Коселска, што е алармантно. Од сите притоки, само реката Сатеска учествува со 39% од вкупниот внес на фосфати. Целта е да се реализира мониторинг на екологијата на водните живеалишта, (пр. акумулација на фосфор во екосистемот воопшто, посебно растенија, кај рибите е на пр. кадмиум), бидејќи доколку не се реализира се креира лажна слика за состојбата на водното тело.

**3.** Катастар на бунари и извори (со јасно утврден рок за изработка и санкции за неисполнување)

Потребно е да се креираат Катастар на извори и Катастар на бунари кои е задолжително да се подготват во рок од една година. Истите да бидат јавно достапни на веб-страницата на органот на државната управа надлежен за вршење на работите од областа на животната средина.

**Во Македонија сè уште се користи катастар стар 60 години што значи се нема егзактен увид во тоа со колкава (потенцијална) количина на изворска вода се располага, не се мониторира состојбата, а со тоа не може ни да се креираат соодветни политики. Од друга страна, без никаква контрола и план за одржливост, државата ги препушта водните ресурси за изградба на мали хидроцентрали кои, веќе потврдено, резултираат со еколошка и финансиска штета.**

Исто така, не постојат податоци за тоа колку подземна вода се црпи преку бунарите, со каков квалитет и за какви намени се користи. Во услови на надоаѓачка криза со слатководните ресурси, драстичен пад на водата на езерата, неопходно е што поскоро да се подготват и двете бази на податоци.

**4.** Особено загрижува фактот што **во Предлог-измените не е усвоена забраната која ја предлагаме во чл. 77 правни лица кои користат питка вода како техничка.** Веќе со години правното лице РЖ Услуги користи близу 30% од водата за пиење во Скопје како техничка вода. Во сите години од своето постоење или воопшто не плаќало за потрошената вода или плаќало некоја незначителна сума од само неколку денари за кубик. Иако со одлука на Советот на Град Скопје од 2018 г., во последните неколку години, сумата која ја плаќа се зголеми, сепак **РЖ Услуги продолжува да плаќа (повеќе од) двојно помалку од едно скопско домаќинство и плаќа петкратно помалку од останатите правни лица.** Без оглед на приходите кои се влеваат во државниот буџет од ваквите компании, **штетата којашто се создава во ера на климатска криза е ненадоместлива**. Во време кога сѐ повеќе станува очигледен недостигот на слатка вода, **јавниот интерес мора да се заштити и да се спречи ваквата (зло)употреба на вода за пиење како техничка**.

**5.** **Блатата, како засебен тип на воден екосистем, не се на ниеден начин опфатени во законот иако нивната заштита и ревитализација е клучна за опстанокот на нашите природни езера.** Познато е дека екосистемските услуги на водните живеалишта се пропорционални на нивната големина. Оцената на ИУЦН за Охридскиот Регион како светско наследство (IUCN, 2017), како и Извештајот од советодавната мисија на ИУЦН и ИКОМОС (IUCN, ICOMOS, 2019), јасно упатуваат дека треба да се подобри состојбата на блатата, **да се обноват старите и да се создадат нови блатни екосистеми во насока на спречување на деградацијата на природните вредности на Охридскиот Регион.**

|  |  |  |
| --- | --- | --- |
| **Општи забелешки и препораки** | | |
| 1. Со законските измени е задолжително да се обезбеди целосно транспонирање на законодавството во согласност со директивите на ЕУ, што не е задоволено со предложените измени.   Според последниот [извештај](https://ec.europa.eu/neighbourhood-enlargement/sites/near/files/north_macedonia_report_2020.pdf) на Европската комисија за Македонија, во областа на водите се заклучува дека „државата мора да направи значајни напори за да го имплементира законодавството на ЕУ во оваа област“.  Од друга страна, дури и во сегментите каде што ЕУ регулативата е транспонирана во Законот за водите, и тоа Рамковната директива за води и делумно Директивата 2007/60/EC, „практичната имплементација и на двете директиви значително заостанува“ ([UNECE](https://unece.org/fileadmin/DAM/env/epr/epr_studies/ECE.CEP.186.Eng.pdf), 2019), така што, при креирањето на законските измени, задолжително е предлагачот тоа да го има во вид.   1. Предлагачот на измените на законот не ги зема во вид забелешките наведени во „Третиот извештај за напредок на Македонија во област животна средина“ подготвен од Економската комисија за Европа во рамки на Обединетите нации ([UNECE](https://unece.org/fileadmin/DAM/env/epr/epr_studies/ECE.CEP.186.Eng.pdf), 2019) со цел надминување на недостатоците и исполнување на целите за одржлив развој на кои државата се има обврзано. 2. Законските одредби, особено кога се даваат квантитативни одредници, не може да важат општо за сите водни тела. Прво, неопходно е да се изврши определување на водните тела, крајбрежните земјишта и водните живеалишта. Потоа, да се утврдат целите на животната средина и да се усвои програма на мерки за постигнување на целите за сите води/водни тела. Откако ќе се утврдат критериумите за квалитет на водите/водните тела и согласно со тоа, ќе се оцени квалитетот на истите, како и откако ќе се утврдат целите на животната средина за секое водно тело, да се издаваат и дозволите. 3. Предложените измени на законот се недоволни бидејќи не ги адаптираат на сегашноста и идните промени на водните тела под влијание на: климатската криза, долги и јаки суши, енормното загадување на водните тела, намалувањето на слатката вода во светски рамки итн. Ова особено се однесува на дозволените количини на црпење вода и испуштање на отпадни води, за што бројот на дозволите за црпење на подземните води во последните десетина години бележи драстично наголемување ([UNECE](https://unece.org/fileadmin/DAM/env/epr/epr_studies/ECE.CEP.186.Eng.pdf), 2019). Измените на овој закон мора да водат кон намалување на загадувањето кое системот на дозволи за загадување го допушта, како и намалување на искористувањето на водните ресурси. 4. Предложените измени не одговараат на бројните проблеми со кои се соочуваат водните тела (нерационално искористување на чистите води, неконтролирано искористување на подземните води, загадување на подземните води и реките од индустријата, недостиг на мониторирање на истите, како и еколошките промени на водните екосистеми, комплетно отсуство на инвентари на водните тела по категории, економски лоши практики итн.) во насока на преземање појдовни чекори за промена на постоечките неодржливи практики на управување со водните ресурси. Критично е да се искористи приликата на законски измени за унапредување на правната рамка, особено кога проблемите се веќе јасно утврдени, а Македонија и понатаму заостанува на ова поле и во услови кога нејзините преостанати чисти води се соочуваат со сè поголема деградација. 5. Најмалку 2,7 милијарди луѓе ширум светот се соочуваат со недостиг на вода, проблем што се интензивира и има потенцијал да биде причина за конфликт меѓу земјите бидејќи тие се натпреваруваат за сè пооскуден ресурс ([Jarimi, Powell, Riffat](https://academic.oup.com/ijlct/article/15/2/253/5718410" \l "203438233), 2020). Затоа, предлагаме во Законот за водите МЖСПП да предложи решение на **државно финансиран систем за собирање атмосферски води.** Во прво време, таквите системи мора задолжително да бидат пасивни (со цел да не придонесуваат за зголемување на употребата на електрична енергија која во Македонија доминантно (близу 70-80%) е нечиста / произведена од јаглен), т.е. да се потпираат исклучиво на температурните варијации. Вака акумулираната вода може да се користи како техничка (за миење, перење, капење, наводнување). **Со државно финансиран систем за собирање атмосферски води едновремено би се придонело за намалување на јаглеродниот отпечаток и за намалување на искористувањето на ограничените водни ресурси.**   На Универзитетот во Тел Авив е направена студија со која е утврдено дека „производството на вода со употреба на генератор на вода од атмосферска вода (AWG) во големо урбано подрачје може да обезбеди безбедна вода за пиење, преку ден и во текот на ноќта, во текот на целата година. Затоа, идните истражувачки напори е неопходно да се насочат на утврдување на влијанието од антропогеното загадување на воздухот, метеоролошките услови и атмосферските процеси врз хемиските карактеристики на произведената вода“ ([Inbar, Gozlan, Ratner, Aviv, Sirota, Avisar](https://www.mdpi.com/2073-4441/12/10/2940), 2020).   1. Што се однесува до подзаконските акти, тие не само што задолжително мора да се донесат во законски утврдениот рок, туку мора и да надоместат за утврдените недостатоци до сега, како и да се изврши ревизија на постоечките. Така на пример, потребно е да се унапредат индикаторите за мониторинг, да се стави акцент на биолошкиот квалитет на екосистемите, особено за природните езера и заштитените подрачја, со тоа што ќе се мониторираат и видовите за евентуални промени кои се должат на изменети услови на екосистемот, кои не нужно се детектираат со следење на индикаторите на средината.   Во таа насока, мора да се предложат ефективни законски измени кои ќе го адресираат овој проблем со најголема итност (јасно дефинирани рокови, надлежности на инспекциите, санкции итн.).   1. Неопходно е целосна интеграција на системите и базата на податоци, транспарентност, ефективност и отворени врати за граѓанска вклученост. Водната книга мора да биде целосно дигитализирана, со комплетни и ажурирани податоци за дозволи, загадувачи, прекршувања итн. и достапност на информациите за јавност, напишани на едноставен, лесно разбирлив јазик. 2. Со законските измени не се адресираат заштитените подрачја на природните езера, особено на трите најголеми кои го уживаат статусот на заштита во ИУЦН категоријата III - Споменик на природата, а сепак се соочуваат со континуирана деградација. Неопходно е во законот да се одвои **посебен сегмент кој ќе ја регулира правната рамка за водите на природните езера.** Само за илустрација, незамисливо е во денешни услови, некој да може да ископа бунар на 1 км од Преспанско Езеро и да црпи 10 м3 вода на ден за потребите на своето домаќинство, што Законот за води каков што е, го допушта. Напоменуваме дека законите за Преспанско и Дојранско Езеро во оваа насока се недоволни и проблематиката е нужно да се покрие со Законот за води. 3. Законските измени не нудат ништо во насока на заштитата, обновата и креирање на блатни екосистеми кои имаат свои специфики и играат клучна улога во подобрување на квалитетот на водите, може да се користат и за прочистување на отпадните води (како замена на традиционалните пречистителни станици), а се исклучително важни за намалување на ефектите од климатската криза преку секвестрацијата (т.н. заробување/отстранување) на јаглеродот.   Со оглед на забрзаната деградација на природните езера во Македонија, особено во комбинација со ефектите од климатската криза, неопходно е измените на Законот за води да се направат посеопфатно, со тоа што ќе се креира попрецизна рамка за водите и екосистемите на природните езера и за блатните екосистеми. Во тој поглед, пристапот мора да се насочи од аспект на екосистемските услуги кои овие водни тела ги обезбедуваат.  Упатуваме дека е неопходно да се адресира овој проблем во секоја прилика (измени на закон или нови законски решенија), особено во недостиг на национална политика и стратегија за нивна (не само декларативна) заштита, и многу поважно, ревитализција и креирање на нови блатни екосистеми. Во светски рамки, проблемот се актуализира веќе со години, а препораките во насока на планирано искористување на екосистемските услуги на блатата за Охридскиот Регион се експлицитни. Во последниот извештај на ИУЦН за Охридскиот Регион ([World Heritage Outlook](https://worldheritageoutlook.iucn.org/explore-sites/wdpaid/2015), IUCN, 2020) се алармира за загубата на блатата и се акцентира неопходноста од нивна заштита. Исто така, за ублажување на влијанието на магистралата А2 Требеништа – Струга - албанска граница, **во извештајот на советодавната мисија на ИКОМОС и ИУЦН од 2019 г. се предлага создавање нови блата**. Генерално, во овој извештај се потенцира дека „**сите функционалани блатни екосистеми (природни, обновени и вештачки) во сливот на Охридското Езеро ќе функционираат како скапоцени и економични надополнувања на канализацискиот систем, особено во време на екстремни временски појави (поплави, поројни дождови)**“ ([ICOMOS, IUCN](https://whc.unesco.org/document/185696), 2019).   1. Во тој контекст, Законот за води е задолжително да се надополни на начин што ќе овозможи соодветно имплементирање на обврските кои Македонија ги презела со потпишување на Рамсарската конвенција, на тој начин ќе се обезбеди неопходна правна рамка за реализација на целите за управување на Рамсарските подрачја. Ова е забележано и во [извештајот](https://www.ramsar.org/sites/default/files/documents/library/cop13nr_the_fyr_of_macedonia_e.pdf?fbclid=IwAR3-cMmBgZbBMLX5N7xvPU_yXROC65O6ltPW_Viz-JJBd_lp0QVdxzm_C4w) на Македонскиот рамсарски комитет до Рамсарскиот секретаријат од 2018 г. 2. Законот мора да се зајакне во доменот на регулација на искористување на водните ресурси во малите хидроелектрани во услови на утврдена штетност на истите и заканите кои се евидентни кај нас, но и пошироко на Балканот. Во изменети услови, едновремено, задолжително е да се преиспитаат и нормативите за големите хидроелектрични централи, наместо да се чуваат оние определени пред 15 години. Паралелно со климатската акција која ентузијастички се промовира и преориентирањето кон зелени извори на енергија, водните ресурси мора да се заштитат на целата територија на земјата. 3. Законот мора да се зајакне во доменот на санкционирање на прекршителите и да се прошири во доменот на мониторирањето, со тоа што еколошките параметри ќе се мониторираат сеопфатно. Тука задолжително да се воведе и мерењето на еутрофикацијата при што се подразбира и мерење на еколошките промени на водните екосистеми. Имено, нивото на фосфор во водата може да биде релативно стабилно, но не поради контролираниот прилив на фосфор, туку поради тоа што истиот се апсорбира во живиот свет што води до негативни промени во екосистемот ([Schneider *et al*.](https://www.sciencedirect.com/science/article/pii/S0075951113000790?fbclid=IwAR18SqQl6lRvW0TuoI2gtTpt5Hy_9kOFM8q6qGPgg25JHTIwVw5dvQkhqQE), 2014; [Schneider *et al.*](https://www.sciencedirect.com/science/article/pii/S0048969720347227?fbclid=IwAR2_uk9qP99ci5xWIx59Cyw2i8WaepNdaVKRvMXcSbz3k9hg7mBYY4zMfZs) 2020). Така, биолошките промени на екосистемот на Охридското Езеро се видливи преку забележани промени на мрестилиштата на пастрмката и промена на живеалиштата на макрофитите ([Kostoski *et al.*](https://bg.copernicus.org/articles/7/3999/2010/bg-7-3999-2010.pdf?fbclid=IwAR1oOffJnjRDbdrQmlN_eAG5-atjRcpPTQLqxASgMsopidlgC1_sWS6gTgw), 2010; [GIZ](https://l.facebook.com/l.php?u=https%3A%2F%2Fwww.giz.de%2Fen%2Fdownloads%2FFish%2520and%2520Fisheries%2520Ohrid%2520Lake%2520-%2520EN.pdf%3Ffbclid%3DIwAR34eIfT5NyUWTG3TjlRyHGD8N2Fc098moriAovEOv9gUfRYHUWZ1ImRvJg&h=AT30UayZkVW_Bv4EHNakEVJd76dn1ejrmA-gxtYNZZOrIblS0Z-OnHiJ3Ad7SfIJ6FxMQv57de2VvWe3rBiLu1zom7JJyVBjw2_orlQhelWjneS2JKmpGVg7bgz6b_mH1pU), 2017), но тие не се мониторираат. **Оценката на Европската комисија во последниот извештај е дека систем за мониторирање на водите практично не постои.** А, без мониторинг, не може да се донесат квалитетни планови за управување со речните сливови. 4. Следствено, од изнесеното во т. 12, **бараме МЖСПП задолжително да иницира измени на Кривичниот законик (КЗ) во однос на делата против животната средина и природата** **каде што сторители се правни лица**. Примарно, да побара измена на членот 96-а, а потоа и на сите членови кои се однесуваат на дела против животната средина и природата каде што сторители се правни лица.   Предлагаме МЖСПП да ја иницира следната измена на чл. 96-а:  Во член 96-а ст. (1) се менува и гласи: За кривични дела на правни лица како главна казна се изрекува казна затвор за одговорното лице во правното лице и, под условите од членот 38-б од КЗ, се изрекува задолжителна забрана за вршење професија, дејност или должност.  По став (1) се додава нов став (2) кој гласи: За делата што се класифицирани во согласност со чл. 8 ст. (1) од КЗ се изрекува парична казна.  Ставовите (2) и (3) стануваат ставови (3) и (4).  Глава шеста-а  КАЗНУВАЊЕ НА ПРАВНО ЛИЦЕ  Главна казна  Член 96-а  **(1) За кривични дела на правни лица како главна казна се изрекува парична казна.**  (2) Паричната казна се изрекува во износ кој не може да биде помал од 100.000 денари, ниту поголем од 30 милиони денари.  (3) За кривични дела сторени од користољубие, како и за кривични дела со кои се остварува корист или се предизвикува штета од големи размери, може да се изрече парична казна до двојниот износ од максимумот на оваа казна или во сразмер со висината на предизвиканата штета, односно остварената корист, но најмногу дo нивниот десеткратен износ.  Во минатото се покажа дека правните лица (загадување/обојување на води), вклучително органите на државата (хидроцентрали во заштитени подрачја, рудниците на смртта), нанеле огромни штети на животната средина и на природата и **недозволиво е за штети од тие размери тие да добијат само парична казна.** За корпорациите тие казни најчесто се апсурдно мали и само поттикнуваат, наместо да спречат злоупотреби. Во ситуација кога на еден приватник му е поевтино да ја плати казната (ако воопшто ја добие!), отколку да го почитува законот со соодветно одведување и прочистување на отпадните води и правилно одлагање на останатите штетни продукти од процесот кој го спроведува – тогаш тој нема да инвестира во заштита на животната средина и природата. Дополнително, приватните правни лица, особено поголемите инсталации, најчесто добиваат дојави за доаѓањето на инспекциските служби, што секако им дава време да интервенираат онаму каде што можат.  Понатаму, членот 230 од Кривичниот законик не ни може да се применува додека не помине рокот утврден во чл. 255 од Законот за водите, а тој рок истекува во 2023 г.  **ЗАКОН ЗА ИЗМЕНУВАЊЕ И ДОПОЛНУВАЊЕ НА КРИВИЧНИОТ ЗАКОНИК**  Сл. в. 160/2014  Член 3  Во Законот за изменување и дополнување на Кривичниот законик (Службен весник на Република Македонија број 27/14), членот 89 се менува и гласи:  Член 89  Членот 230 во делот на предизвикување или можност од предизвикување значително оштетување на квалитетот на почвата или водата од испуштање на урбани отпадни води ќе отпочне да се применува по истекот на рокот за воспоставување на системи за одведување, собирање и третман на урбани отпадни води утврден во член 255 од Законот за водите (Службен весник на Република Македонија број 87/2008, 6/2009, 161/2009, 83/10, 51/11, 44/12, 23/13 и 163/13) .  **Загрозување на животната средина и природата со отпад**  Член 230  (1) Тој што со оставање, фрлање, собирање, со непрописно транспортирање на една или повеќе поврзани пратки, со преработка или отстранување на отпадот, со создавање на депонии спротивно на прописите за заштита на животната средина, пропуштање на вршење надзор над собирањето, со транспортот и преработката, со непрописно управување со отпадот, или на друг начин ќе предизвика или може да предизвика значително оштетување на квалитетот на почвата, воздухот или водата или опасност за животот или здравјето на луѓето или уништување на растителен или животински свет во поголеми размери, или на ретки видови на растенија или животни, ќе се казни со затвор од една до пет години.  (2) Ако делото од ставот (1) на овој член е сторено со опасен отпад што содржи супстанции кои имаат својство на експлозивност, реактивност, запаливост, надразливост, токсичност, инфективност, канцерогеност, мутагеност, тератогеност, екотоксичност или својство на испуштање отровни гасови преку хемиска реакција и биолошко разложување, сторителот ќе се казни со затвор од најмалку четири години.  (3) Тој што неовластено тргува со отпад, ќе се казни со затвор од една до пет години.  (4) Ако делото е сторено од организирана група составена од три или повеќе лица сторителот ќе се казни за делото од ставовите (1) и (3) на овој член со затвор најмалку четири години, а делото за ставот (2) на овој член најмалку осум години.  **(5) Ако делото од овој член го стори правно лице, ќе се казни со парична казна.**   1. Во однос на управувањето со водните тела, а особено во однос на управувањето со водни тела во заштитени подрачја и нивна експлоатација за производство на хидроенергија, изречно бараме МЖСПП задолжително да иницира измени на Кривичниот законик (КЗ) со цел да спречи неограничено злоупотребување на водите. **Во ситуациите кога правното лице кое управува со ХЕ или ХЕС ќе ја експлоатира (испушта) водата до крајни граници со што ќе произведе последици по флората и фауната, задолжително е да се предвиди казна затвор**, односно, да се постапи според препораките од т. 14. Образложението за последиците од прекумерното експлоатирање на водните тела е дадено во коментарите на законот. 2. Глобите предвидени во Законот за водите се смешно ниски и се покана за прекршување на законот. Делата против животната средина и природата во услови на климатска криза е задолжително да се третираат како најтешки престапи и согласно со тоа и да се утврдат и глобите (за прекршоци) и казнените одредби (за кривични дела) во КЗ. 3. Во чл. 19 од Законот за водите се уредува користењето на водите за пловидба. Предлагаме МЖСПП да предложи измени на Законот за внатрешна пловидба со кои ќе може да се воведе систем на вињети за пловните објекти т.е. систем со кој би можело најпрецизно да се следи во кои води пловат пловните објекти, а одредбата потоа да се поврзе и во Законот за води. Во моментов Капетанијата нема можност да води евиденција кои пловни објекти пловат во кое водно тело со што се нема механизам да се утврди колкаво е нивното влијание, на пример, во секое од природните езера посебно. Пловните објекти имаат низа негативни влијанија врз екосистемите ([Kostoski *et al.* 2010](https://bg.copernicus.org/articles/7/3999/2010/bg-7-3999-2010.pdf)) и токму затоа е клучно, особено во заштитените подрачја да се има најпрецизни информации за нивната бројност и вид. | | |
| **ЧЛЕН ОД АКТУЕЛЕН ЗАКОН ЗА ВОДИ** | **ПРЕДЛОГ-ИЗМЕНА И ЗАБЕЛЕШКИ** | **ОБРАЗЛОЖЕНИЕ** |
| Член 4 | Да се дефинира поимот „отпадни води“ при што ќе се разграничи - отпадни води од индустријата - отпадни води од домаќинствата - отпадни води од врнежите  Исто така, при формулирањето на дефиницијата е потребно да се земе во вид фактот што не сите отпадни води од индустријата се подложни на третман. | „Отпадна вода“ е дефинирана во член 3 од „Правилник за условите, начинот и граничните вредности на емисија за испуштањето на отпадните води по нивното прочистување, начинот на нивно пресметување, имајќи ги во предвид посебните барања за заштита на заштитните зони“ (81/2011)  *- „отпадна вода“ е индустриската отпадна вода и водата што се испушта од станици за прочистување на урбани отпадни води или канализационен систем, освен отпадната вода од домаќинствата и водата од врнежите;*  Но, оваа дефиниција е ограничена бидејќи не ги опфаќа сите видови отпадни води.  Само прецизна дефиниција може да осигура соодветен мониторинг и превенција на штетни влијанија врз животната средина и екосистемите.  Законот за води мора задолжително да има прецизна дефиниција за отпадни води. |
| Член 5 | Во член 5 по став (4) се додава нов став (5) кој гласи:  *Начело на јавен интерес - при управувањето со водите јавен интерес претставуваат посветеноста на одржливиот развој и одржливото управување со сите медиуми на животната средина; заштитата и унапредувањето на животната средина и природата; заштитата и унапредувањето на фундаменталните човекови права при што предност има заедницата, а не поединецот; заштита и грижа за животните*.  Актуелниот став (5) станува став (6) итн. | Задолжително во законот да се дефинира јавен интерес и начело на јавен интерес.  Во однос на иницијативите пред Уставен суд за мораториумите во Општ. Центар во кои се аргументира дека инвеститорите биле дискриминирани, во [Повелбата за фундаменталните права на Европската унија](https://www.europarl.europa.eu/charter/pdf/text_en.pdf) се предвидува дека правото на сопственост, вклучително и интелектуалната, и користењето, располагањето со и оставање во наследство на законски стекнатите имоти може да биде ограничено, односно лицата може да бидат лишени од правата на имот кога тоа е во јавен интерес, но под услов тоа лишување да биде надоместено во догледно време.  Истото е дефинирано и во членот 30 став (3) од македонскиот Устав. |
| Член 12 | Член 12 став (1) се дополнува и гласи:  *Режимот на водите е збир од параметри кои што ја дефинираат квантитативната и квалитативната состојба на водите на определено место и во определено време, како што се: водостојот, протекот, насоката на текот, брзината на водата, прoнос на наносот, физичките, хемиските, еколошките и радиоактивните особини, хидробиолошкиот состав на водите и други параметри.* | Целта е да се допрецизира одредбата. |
| Член 17 | *Став (2) да се измени на начин што ќе разграничи употреба за домаќинствата и за домаќинствата со наводнување на бавчи. Горната граница за првите да се ревидира на барем 3 метри кубни, а за вторите да се утврди согласно потребите, но не повеќе од 10 метри кубни.*  **Согласно измените на став (2) од Предлог-законот, потребно е да се коригира и текстот на член 29 став (1).**  *Во црта три од став (3) од Предлог-законот „позитивно мислење“ се заменува со „дозвола“ и гласи:*  *- пред копање на бунарот да обезбеди* ***дозвола*** *од органот на државната управа надлежен за вршење на стручни работи од областа на управувањето со водите.*  *Во предложениот став (4) од Предлог-законот „мислењето“ се заменува со „дозволата“ и гласи:*  *(4)* ***Дозволата*** *од ставот (3) алинеја 3 од овој член, органот на државната управа надлежен за вршење на стручни работи од областа на управувањето со водите го издава врз основа на: …*  *Во став (2) и (3) да се воведе обврска за мерење на количината и рапортирање до надлежниот орган.*  *Во член 17 да се дополнат одредби за намалување на дозволената количина на вода во случај кога со исцрпувањето се предизвикуваат негативни последици по подземното водно тело, по соседното подземно водно тело или површинското водно тело во заштитените подрачја.* | Во член 17 ставовите (2) и (3) е неопходно да се ревидираат бидејќи се застарени и не се темелат на одржливо користење на водните ресурси. Во услови на климатска криза, во време кога ќе има сè помалку питка вода, како и во услови на алармантно низок водостој на површинските водни тела, не може да продолжи да се дозволува неконтролирано црпење води.  Утврдениот допуштен волумен од 10 м3 во став (2) не е оправдан. СЗО посочува дека на еден човек му треба не повеќе од 100 л вода на ден. Дури и да се допушти двојно повеќе, тоа би значело дека четиричлено семејство троши 800 литри, а не 10,000 литри вода на ден.  1. Секое црпење поземни води мора да биде регулирано со дозвола и согласно со тоа со обврска за мерење и рапортирање од страна на корисникот и тоа најмалку со цел да се знае колкава количина подземни води се користат. Згора на тоа, согласно променливите климатски услови и состојбата на водите, количината на дозволено исцрпување ќе подлежи на промени, а тоа може да се контролира само со воведување потреба од обезбедување дозвола.   1. 2. Максималниот волумен на црпење не може да биде уреден на ниво на држава, поради гореспоменатите причини, а и поради тоа што не сите подрачја располагаат со иста количина водни ресурси. Дополнително, мора итно (што ќе биде временски утврдено со овој закон) да се изготви инвентарот на подземни води и бунари, да се направи мапирање и да се утврди реалната состојбата на подземните води, согласно со што дозволите ќе се издаваат. 2. 3. Многу важно, во услови на загрижувачка состојба со Преспанското Езеро што веројатно во догледно време ќе има реперкусии и врз Охридското Езеро, како и сознанијата со Дојранското Езеро во минатото, неопходно е да се обрне посебно внимание на дозволите за исцрпување за сопствени потреби (кои неретко се и комерцијални, но нерегулирани) во близината на природните езера и заштитените подрачја имајќи ја во вид и близината на водните тела и сливното подрачје. |
| Член 19 | Став (3) се дополнува и гласи:  *Забраната од ставот (2) на овој член и режимот на активности во заштитните зони и подрачја ја утврдува министерот кој раководи со органот на државната управа надлежен за вршење на работите од областа на животната средина во согласност со министерот кој раководи со органот на државната управа надлежен за вршење на работите од областа на здравството и министерот кој раководи со органот на државната управа надлежен за вршење на работите од областа на транспортот и врските, освен за подрачја каде што тоа е регулирано со зонирање на водното тело во согласност со план за управување.* |  |
| Член 23 | Ставовите (4) и (5) се менуваат и гласат:  *(4) Водното право се стекнува и за користење на водите заради вршење на дејност по пат на концесија или вршење на потфати за јавно-граѓанско партнерство*  *(5) Концесијата, односно јавното-граѓанско партнерство од ставот (4) на овој член, не може да се додели без претходно стекнато водно право под услови и на начин утврдени со овој закон.* | Формулацијата „јавно приватно партнерство“ се брише од законот и секаде се заменува со „јавно-граѓанско партнерство“.  **Јавно-приватните партнерства претставуваат приватизација на јавното на мала врата и како такви се особено штетни за природните ресурси.**  Природните ресурси, посебно имајќи ја предвид климатската криза, не смее да се распродаваат.  Од друга страна јавно-граѓанското партнерство е метод со кој по принципот на децентрализација природните ресурси може да бидат доделени на времено управување на задруги/кооперативи со цел локалните заедници, а не корпорации, да имаат контрола врз нив.  Предлагаме МЖСПП да поднесе иницијатива за измена на Законот за концесии и јавно-приватно партнерство. Заменувањето на „јавно-приватно“ со „јавно-граѓанско партнерство“ во македонското законодавство е од суштинска важност за почитување на начелата на одржлив развој и праведна транзиција. **Природните ресурси мора да останат во владение на локалните заедници, а државата има обврска да го спречи секој обид за гентрификација и монополизација.** |
| Член 28 | Став (1), алинеја 3) се дополнува и гласи:  *3) испуштање во води и испуштање и фрлање на материи и супстанции во површинските води, во близина на изворите и бунарите и во септичките јами во близина на површинските води.*  Близината да се утврди и да се дефинира во метри.  Во член 28, став (1) се додава нова алинеја која гласи:  *4) Еднократно насипување земја, песок, чакал, камен итн. во крајбрежниот појас на водите и водните живеалишта.*  Во согласност со оваа додавка, да се направат последователни измени во текстот на законот. | Септичките јами се јавуваат како загадувач на подземните води, а во случајот со Охридско Езеро, отпадната вода од нив директно продира во Охридско Езеро (како на пример во с. Радожда, Трпејца, итн.).  Во водите и водните живеалишта на Македонија застапени се ендемски видови и со цел нивна заштита, односно минимизирање на ризикот од внесување алохтони и инвазивни видови, потеклото на материјалот кој се насипува мора да биде регулирано и согласно со тоа подложно на одобрение. |
| Член 40 | Во член 40, став (1) се додава нова реченица:  *Органот на државната управа надлежен за вршење на работите од областа на животната средина е должен во рок од 7 дена да ја објави издадената дозвола во водната книга**на својата веб-страница, заедно со одобрената студија за оцена на влијанието врз животната средина односно одобрениот елаборат за заштита на животната средина и елаборат за извршени хидро-геолошки истражувања, каде што тоа се бара.* | Оваа измена е со цел да се избегнат ситуации кога некои документи се прават само привремено достапни, на што наидуваме кај Општина Охрид. |
| Член 57  Времетраење на концесијата | Концесиите да се скратат за барем 50% од времетраењето утврдено со актуелниот закон. | Во предлог-законот измените се направени само за две ставки во врска со хидроелектраните, но не и за другите 4 ставки.  Во време на климатски промени и светска криза за слатките води, ова се предолги периоди. Предлагаме сите бројки да се намалат за најмалку 50% и доколку е потребно, да се направат соодветни измени во Законот за концесии. |
| Член 58 | Нејасна е измената на став (2) алинеја 2 во Предлог-измените.  Актуелната формулација од Законот кој е во сила гласи:  - годишен надоместок кој се плаќа секоја година за времетраењето на концесискиот договор.  Формулацијата од Предлог-законот за измена гласи:  - годишен надоместок кој се плаќа секоја година во согласност со концесискиот договор.  **Која е разликата и што се постигнува со предложената измена?**  Ставот (3) се менува и гласи: *Надоместокот за концесија за користење на вода за производство на електрична енергија од електрани со инсталирана моќност над 10 MW се состои од два дела, и тоа:*  *- еднократен надоместок кој се плаќа со доделување на концесијата;*  *- годишен надоместок кој се плаќа секоја година и изнесува 20% од продадената електрична енергија.* | Недозволиво е на приватни корпорации да им се дава повластена цена за искористување на слатка вода. Задолжително е тие освен еднократниот надоместок да плаќаат и повисок процент од продадената електрична енергија на годишно ниво со што би се демотивирал овој тип на искористување на водните ресурси имајќи ги предвид штетните последици по животната средина, вклучително и последиците по стандардот и квалитетот на живот на локалното население.  Во оваа насока, МЖСПП има обврска да иницира измени во чл. 3 на Одлуката за утврдување на начинот на определувањето на висината на еднократниот и годишниот надоместок за концесија за користење на вода, со што процентите (2; 1,5; 1%) кои моментално се целосно во корист на крупниот капитал, ќе се зголемат драстично и тоа да се наметне повисок процент за поголемите производители, а помал за помалите. Само на тој начин ќе може да се заштити јавниот интерес. |
| Член 67 | Да се дополни со уште еден став каде што ќе се утврди рокот во кој плановите за управување со речниот слив ќе бидат донесени, кој предлагаме да не биде подолг од две години од стапувањето во сила на законските измени.  Согласно тоа, ќе се направат измени на роковите во став (2)  Да се утврди важност на планот.  Да се дополни со став каде што ќе се утврди рок од една година за донесување на нов план за управување за сливни подрачја каде што планот не се донесува за првпат.  Согласно со тоа, да се предвидат и санкции за непостапување во рокот. | Во услови кога плановите не се носат (како во овој случај кога се веќе изминати 14 години од донесувањето на Законот за води), непостоењето на краен рок оневозможува постоење систем на одговорност, а креира состојба на ризик од несоодветно управување со сливното подрачје. |
| Член 67 | Во став (3) точката на крајот од реченицата станува запирка и се додава следниот текст:  *јавните гласила, веб-страницата, социјалните мрежи на органот на државната управа надлежен за вршење на работите од областа на животната средина.* |  |
| Член 74 | Став (1) алинеја 12) с*е дополнува и гласи:*  *за заштита на водите од загадување предизвикано од нитрати* ***и фосфати*** *од земјоделски извори;* | Основните загадувачи поврзани со земјоделското производство се и нитратите и фосфатите, така што во Законот не смее да се остави простор надвор од регулативата со занемарување на фосфатите. Да го земеме за пример Охридското сливно подрачје. Според Нацрт-планот за управување со сливот на Охридското Езеро (2020), како резултат на прекумерна употреба на вештачки ѓубрива (органско ѓубриво не е мерено) и пестициди, годишно почвата се сатурира со вишок од 135.96 t нитрати и 118.45 t фосфор, при што најголем дел отпаѓа на долниот тек на р. Сатеска и р. Коселска, што е алармантно. Од сите притоки, само реката Сатеска учествува со 39% од вкупниот внес на фосфати. Целта е да се реализира мониторинг на екологијата на водните живеалишта, (пр. акумулација на фосфор во екосистемот воопшто, посебно растенија, акумулација на кадмиум кај рибите итн.), бидејќи доколку тоа не се реализира, се креира лажна слика за состојбата на водното тело. |
| Член 77 | Се додава нов став (1) кој гласи:  *Се забранува употреба на вода за пиење како техничка вода од страна на правни лица.*  Актуелните ставови (1) и (2), стануваат ставови (2) и (3). | Веќе со години правното лице РЖ Услуги користи близу 30% од водата за пиење во Скопје како техничка вода. Во сите години од своето постоење или воопшто не плаќало за потрошената вода или плаќало некоја незначителна сума од само неколку денари за кубик. Иако со одлука на Советот на Град Скопје од 2018 г., во последните неколку години, сумата која ја плаќа се зголеми, сепак РЖ Услуги продолжува да плаќа (повеќе од) двојно помалку од едно скопско домаќинство и плаќа петкратно помалку од останатите правни лица. Без оглед на приходите кои се влеваат во државниот буџет од ваквите компании, штетата којашто се создава во ера на климатска криза е ненадоместлива. Во време кога сѐ повеќе станува очигледен недостигот на слатка вода, јавниот интерес мора да се заштити и да се спречи ваквата (зло)употреба на вода за пиење како техничка. |
| Член 84 | Во Предлог-законот се предвидува измена на став (1) кој гласи:  (1) Дозволата од членот 79 став (1) на овој закон може да се изменува или да се дополнува, по службена должност, или на барање на носителот на дозволата доколку се промени:  Наш предлог за измена на став (1)  *(1) Дозволата од членот 79 став (1) на овој закон ќе се измени или дополни на барање на носителот на дозволата во рок од еден месец за алинеја 1 и 3 или по службена должност, доколку се промени:*  Да се изврши соодветна измена на прекршочните одредби за пропуштање на рокот за поднесување барање од страна на носителот на дозволата. | Не смее да се остави простор за злоупотреба на дозволите особено кога променетите параметри на отпадните води го зголемиле ризикот од загадување. |
| Член 90 | Став (2) се дополнува и гласи:  *(2) Владата на Република Македонија на предлог на министерот кој раководи со органот на државната управа надлежен за вршење на работите од областа на животната средина ја пропишува класификацијата на површинските води и донесува програма на мерки за постигнување на целите за сите води/водни тела.*  Став (7), алинеја 4) се дополнува и гласи:  *4) санирање или ублажување на последиците од какво било загадување на водите, крајбрежните земјишта и водните живеалишта; согласно со утврдените критериуми за квалитет за секое водно тело, крајбрежните земјишта и водните живеалишта.*  Став (7) алинеја 5):  *1. Да се прецизира кој утврдува кога е можно.*  *2. Да се избрише и доколку за тоа не се потребни несоодветно високи трошоци.*  Да се дополни со став (9) во кој се дефинирани услови во случај кога планот за управување со речниот слив не е донесен. | Согласно со принципот „загадувачот плаќа“ или деградирачот плаќа, секој субјект кој предизвикал штета, истата треба да ја надомести, особено кога таа е од поголем размер. Доколку товарот паѓа на локалната самоуправа или друго јавно тело, обврската останува. Само така ќе се превенираат штетни активности и ќе се иницира поголем ангажман во спроведување на законите на ниво на институциите.  „Според став (8) Рокот за постигнување на целите на животната средина утврдени со планот за управување со речен слив за површинските води кои влегуваат во заштитени подрачја прогласени согласно со Законот за заштита на природата треба да биде усогласен со роковите за постигнување на стандардите за животна средина кои произлегуваат од прописите согласно со Законот за заштита на природата.“  Имајќи го во вид отсуството на плановите за управување со речните сливови, во законот мора да се дефинира рокот кога план за управување со речниот слив не постои. Во спротивно, овој член од законот е неприменлив што значи дека не води кон постигнување на целите за заштита. |
| Член 95 | Во Предлог-законот се предвидува нов став (1) каде што алинеја 1 и 2 гласат:  *- техничка неизводливост која се состои од отстапување заради недостапност и непостоење на мерки и време за постигнување на целите на животната средина;*  *- еколошки аспекти што се однесуваат на природниот капацитет за прочистување и се состои во отстапување заради времето кое е потребно за постигнување на целите на животната средина и покрај примена на мерките;*  **Наш предлог е алинеја 1 и 2 да се отстранат бидејќи се несоодветни и контрадикторни на целите на овој закон.**  Во Предлог-законот се предвидува нов став (1) каде што алинеја 3 гласи:  *- несразмерни трошоци што подразбира отстапување заради тоа што согласно извршена анализа за економска исплатливост, постигнувањето на целите би било* *несразмерно скапо;*  **Алинеја 3 се брише.**  Во Предлог-законот се предвидува нов став (1) каде што алинеја 5 гласи:  *- поради јавен или општ интерес што подразбира отстапување од целите на животна средина заради остварување на повисок јавен и/или општ интерес и/или затоа што придобивките за животната средина и за општеството во постигнувањето на целите утврдени со овој закон се помали за животот и здравјето на човекот, безбедноста или за оддржливиот развој.*  **Алинеја 5 треба соодветно да се унапреди.** | Неделувањето при утврдени процеси на деградација (како што е случајот со деградацијата на водите на Охридското Езеро) може да се јави како причина за немањето време за постигнување на целите на животната средина. Во Одлуката 44 СОМ 7В.77 на Комитетот за светско наследство јасно стои: „9. Смета дека за запирање и реверзирање на деградацијата со која доброто се соочува, а која го одразува кумулативното влијание од несоодветни промени и недоволна заштита во текот на многу години, ќе бидат потребни значителни здружени напори во текот на долг временски период. И **иако брзи чекори за запирање на некои активности се добредојдени, тие се недоволни и може да се сметаат само како почеток на многу подолг интегриран и стратешки процес,** кој допрва треба да се утврди;“  Ова е јасен показател за тоа како ненавремените мерки од страна на надлежните институции водат до можна состојба на нереверзибилност.  Отстапувањето од целите на животната средина, секако не може да се очекува да донесе подобри резултати. **Овие измени водат во сосема обратна на насока од таа која на Македонија ѝ е потребна, конкретно за спас на Охридско Езеро.**  Со вака дефинираниот текст, се дава можност водни тела да бидат препуштени на деградација со цел да се намали нивниот степен на заштита и да се овозможи реализација на штетни проекти. Ваквото резонирање сме го виделе многу пати во стратегиски оцени на животната средина изработени во Општина Охрид. Тоа се коси со основните начела на заштита на природните вредности.  Како се определува „неоправдано скапо“ кога во Македонија не се утврдува вредноста на екосистемските услуги? Во такви услови, доколку не е утврдена економската вредност, односно загубата од поставувањето пониски цели на животна средина од потребните за дадено водно тело, каква било проценка на тоа што е „скапо“, може да се смета само за произволна, т.е. не може да биде меродавна за носење одлуки од областа на заштитата на водните ресурси. Со ваков пристап, а во услови на намалување на количините на слатка и чиста вода и несоодветно справување со деградацијата, постигнувањето на целите на заштита ќе стануваат само поскапи, никако поевтини.  Како отстапување од целите на заштита кои нужно ќе водат кон влошување на состојбата на површинското водно тело може воопшто да се именуваат како „одржливи“? Според сегашните практики и злоупотреба на терминот „одржлив/ост“, дури и мегаломанските урбанистички проекти за Охридскиот Регион беа промовирани дека се во насока на „одлжлив развој“, а во услови на непостоење на независно тело за проценка на „одржливоста“, одредбите на оваа алиеја можат да бидат на големо злоупотребени. Ова отстапување може само да служи на плановите за деградација, никако унапредување на водите и се коси со основните начела на овој закон. |
| Член 96 | Во член 96 се додава став (6) кој гласи:  *(6) Заштитните зони од овој член се утврдуваат најдоцна шест месеци од стапувањето во сила на овој закон.*  **Согласно оваа дополна, да се предвиди и прекршочна одредба за неисполнување на обврската.** | Во актуелниот закон, оваа одредба е пропуштена што остава простор, особено изворите на питка вода да бидат незаштитени од штетни влијанија во непосредна близина, а со тоа долгорочно да се влијае на нивниот квалитет и орджливост. |
| Поглавје 3.4. | Поглавје 3.4. се дополнува и гласи:*Зони чувствителни на нитрати и фосфати*  Алтернативно може да се измени во: *Зони чувствителни на нутриенти* | Основните загадувачи поврзани со земјоделското производство се и нитратите и фосфатите, така што законот не смее да остави простор надвор од регулативата со занемарување на фосфатите. Да го земеме за пример Охридското сливно подрачје. Според Нацрт-планот за управување со сливот на Охридското Езеро, како резултат на прекумерна употреба на вештачки ѓубрива (органско ѓубриво не е мерено) и пестициди, годишно почвата се сатурира со вишок од 135.96 t нитрати и 118.45 t фосфор, при што најголем дел отпаѓа на долниот тек на р. Сатеска и р. Коселска, што е алармантно. (2020) Од сите притоки, само реката Сатеска учествува со 39% од вкупниот внес на фосфати. |
| Член 102 | Во чл. 102 став (1) зборовите *на доброволна основа* **се бришат*.*** | Упатуваме на тоа овој дел да се ревидира за да одговара на состојбата и предвидувањата за 21 век.  Добрата земјоделска практика е стартегиска насока на унапредување и не смее да се препушти на „доброволна основа“. Ова е особено критично за природните езера каде што нивото на нутриенти од земјоделието е еден од двата доминантни фактори на еутрофикација кој во комбинација со зголемениот ризик од неминовната климатска криза води до забрзана деградација на водните екосистеми (Matzinger et al., 2007). Потребно е измените на Законот за води да се прават рака под рака со Националната стратегија за земјоделство и рурален развој, Стратегијата за води, Стратегијата за биолошка разновидност со акциски план, Стратегијата за животна средина и климатски промени, планови за управување со речните сливови, целите на одржлив развој итн. со цел координирана и усогласена законска регулатива во насока на постигнување на зацртаните цели и заштита на водните ресурси и имплементација на Директивата за нитрати. |
| Член 103 | Член 103 е насловен: Зони чувствителни на испуштањето на урбани отпадни води | Зарем постои вода која не е чувствителна на урбани отпадни води? Во самата дефиниција во член 103, став (1) е јасно дека влегуваат сите води.  Дополнително, дури и резонирањето да е како што е наведено во текстот од самиот член, колку е потребно за едно водно тело кое во моментов не е класифицирано како „чувствително на урбани отпадни води“ со неконтролирано испуштање на таквите води да стане „чувствително“?  Ваквите ситуации е неопходно да се класифицираат како строги забрани и за нив да се бараат високи затворски казни со цел да се спречи погрешното и штетно управување со водните тела. |
| Член 105 | **Да се коригира техничка грешка во Предлог-законот за измена и дополна.** Наместо:  *Во Предлог-законот во членот 105 по ставот (2) се додава нов став (2) кој гласи.*  Да биде: *Во Предлог-законот во членот 105 по ставот (2) се додава нов став (3) кој гласи.*  „(3) Употребата на вештачки ѓубрива, средства за заштита на растенијата и на биоцидални производи се врши во согласност со зонирањето на природните езера и акумулациите “.  **Наш предлог:**  **Став (3) се дополнува и гласи:**  *(3) Употребата на вештачки ѓубрива, средства за заштита на растенијата и на биоцидални производи се врши во согласност со зонирањето на заштитените подрачја, а кога тоа не е случај, се ограничува на минимум 50 метри од брегот на површинските води, блатните екосистеми и водните живеалишта.* | Иако во Предлог-законот се направија измени во однос на актуелниот закон, тоа не е доволно. Воедно, овој став е контрадикторен на член 131 став (1) алинеја 5 каде што се вели дека во појасот од 50 м е забрането да се сечат дрвја и да се уништува друга вегетација во речните корита и бреговите на водотеците, езерата и акумулациите. Бараме да се утврди **минимум 50 метри** како усогласување со дефиницијата за крајбрежен појас, а и за да се даде простор во неурбанизираните средини тоа растојание да се зголеми и да се намали притисокот врз водните тела. |
| Член 108 | Во Предлог-законот ставот (3) од чл. 108 гласи:  *Објектите и постројките од ставот (1) на овој член не може да се изградат или да започнат со работа ако не е прибавена интегрирана еколошка дозвола, мислење или согласности односно ако не се преземени мерки за спречување и контрола на хавариите со присуство на опасни супстанции согласно Законот за животната средина или друг пропис доколку спречувањето и контролата на хавариите е уредено со посебен закон.*  **Наш предлог:**  Од ставот (3) зборовите*или да започнат со работа* **се бришат** и одредбата гласи:  *Објектите и постројките од ставот (1) на овој член не може да се изградат ако не е прибавена интегрирана еколошка дозвола, мислење или согласности односно ако не се преземени мерки за спречување и контрола на хавариите со присуство на опасни супстанции согласно Законот за животната средина или друг пропис доколку спречувањето и контролата на хавариите е уредено со посебен закон.* | Aко за изградба е потребно да се прибави дозвола или друг документ, тогаш секоја изградба на такви објекти и инсталации би била противзаконска и би подлежела на санкции. Вака поставен, законот допушта нелегална градба на објекти и инфраструктура кои не нужно би добиле дозвола и кои сами по себе би можеле да имаат штетно влијание. |
| Член 120 | Во Предлог-законот став (4) од чл. 120 гласи:  *(4) Органот на државната управа надлежен за вршење на работите од областа на хидрометеоролошките работи ги определува мерните места на определени контролни пунктови за определено водно тело. Методологијата за мониторинг на протокот и/или нивото за секое мерно место се определуваат со планот за управување со речниот слив.*  **Наш предлог:**  *Став* (4) се менува и гласи:  *(4) Органот на државната управа надлежен за вршење на работите од областа на хидрометеоролошките работи ги определува мерните места на определени контролни пунктови за определено водно тело. Методологијата за мониторинг на протокот и/или нивото за секое мерно место се определуваат и стануваат составен дел од планот за управување со речниот слив.* | Став (4) од членот, во Законот мора да се предвидат услови кога план за управување со речниот слив не е донесен. Во спротивно овие одредби од закон за некои сливови се неприменливи. |
| Член 121 | Се дополнува и гласи:  *Доколку количеството вода во водотекот се намали до степен во кој може да настане зголемено загадување на тие води и/или загрозување на еколошкиот баланс, Владата на Република Македонија.* |  |
| Се воведува нов член 122 | По член 121 се додава нов член 122 и нова глава кои гласат:  *ЗАШТИТА ОД ШТЕТНО ДЕЈСТВО ВРЗ ВОДИТЕ*  *Член 122*  *(1) Правните лица кои врз основа на водно право и врз основа на Законот за концесии стопанистуваат со водно тело, а притоа ги прекршуваат минималните барања утврдени со Законот и договорните одредби со што предизвикуваат штета на флората и фауната, како и нарушување на еколошката состојба на водното тело, ќе бидат гонети за тешки кривични дела против животната средина и природата во согласност со одредбите од Кривичниот законик.*  *(2) Правните лица кои како резултат на својата дејност испуштаат отпадни води и други отпадни материи во водите со што предизвикуваат штета на флората и фауната, како и нарушување на еколошката состојба на водното тело, ќе бидат гонети за тешки кривични дела против животната средина и природата во согласност со одредбите од Кривичниот законик.*  **Актуелниот чл. 122 станува чл. 123 итн.** | Неконтролираната и несанкционирана експлоатација од страна на АД ЕСМ досега предизвикала намалување на нивото на Охридското Езеро под законски дозволениот минимум од 693,1 метри надморска висина. Падот на нивото на езерото е документиран и од АД ЕСМ во периодот меѓу 25 ноември и 10 декември 2020 г. Загрижувачки е фактот што веројатно мерењата на АД ЕСМ не се објективни, па така според мерењата на Хидрометеоролошкиот завод, нивото на Охридското Езеро било под законскиот минимум сѐ до 31 декември 2020 г. Ако институциите се раководат од најдобрите практики, дури и воопшто не треба да се дозволи доближување на нивото на водното тело до минимумот од 693.1 мнв, бидејќи секое ниво под 693,17 е веќе субоптимално. Иако најниската граница е предвидена како заштита за екстремни околности, сепак минимумот е пробиен најмалку трипати, со значително времетраење, од јануари 2017 година наваму.  Поради ова, неопходно е да се определи еден државен орган чиишто мерења ќе бидат меродавни. Понатаму, котите коишто се определени во почетокот на 60-тите години од XX век е потребно да се ревидираат, од причини што тие во измитатиот период може да се изместени, при што не е познат ефектот на можните промени. Исто така, потребно е ревидирање и на договорот со Албанија за испуштање на одредена количина вода за нејзините енергетски потреби.  Дополнително на сево ова, неопходно е секое прекршување на Законот во однос на неодржување на законски утврдениот минимум на нивото на водните тела кои се експлоатираат од страна на правните лица најстрого да се санкционира со цел да се превенираат исти или слични ситуации во иднина. |
| Член 131 | Во член 131 став (1), зборовите *освен со дозвола или согласност издадена врз основа на закон* **се бришат*.***  Алинеја 3 од став (1) **се брише*.***  Алинеја 3 од сега став (2) се дополнува и гласи:  *3) крајбрежен појас на водотек вон населени места и во неурбанизираните делови на населените места, во смисла на овој закон, е појасот во ширина од најмалку 50 метра зад ножицата на насипот кај регулираните водотеци, односно зад линијата на допирањето на педесетгодишната вода кај нерегулираните водотеци, а во населените места ширината на крајбрежниот појас ја определуваат советот на општините и советот на градот Скопје, на предлог на градоначалникот на општините и на градот Скопје, по претходна согласност на органот на државната управа надлежен за вршење на работите од областа на животната средина, со тоа што ширината од 50 метри мора да се запази доколку брегот не е урбанизиран.*  Алинеја 4 од сега став (2) се дели на две, 4 и 5, кои гласат:  *4) крајбрежен појас на вештачко езеро и акумулацја, во смисла на овој закон, е појасот во ширина од 50 метра од линијата на највисокиот утврден водостој;*  *5) крајбрежен појас на природно езеро во смисла на овој закон, е појасот во ширина од 50 метра или повеќе од линијата на највисокиот утврден водостој односно линија утврдена со други акти во функција на заштита.*  Во член 131 по став (1) се додава нов став (2) кој гласи:  *(2) Во крајбрежјата на природните езера забранета е изградба на ѕитчиња и парапетно уредување.*  Согласно со тоа, актуелниот став (2) станува став (3) и гласи:  *(3) При примената на ставовите (1) и (2) од овој член, треба да се има предвид дека:*  **Предложениот став (3) станува став (4).** | Какви се тие „дозвола или согласност издадена врз основа на закон“ со кои се дозволува да се фрла отпаден материјал (индустриски, комунален и друг отпад), земја, градежен шут, јаловина и друго во природните и уредените речни корита и бреговите на водотеците, езерата и акумулациите?  Во член 131 потребно е да се направи разграничување на природните и уредените корита и брегови. Имено, уредени значи брегови и корита на кои е веќе извршено атропогено влијание, а тоа само по себе резултира во намалена, па дури и изгубена еколошка функционалност. Според тоа, за брегови и корита со добра крајбрежна функционалност и оние со лоша, не може да важат исти мерки за заштита. За природните, потребно е да се утврдат засебни и построги критериуми.  Неопходноста од додавање на алинеја 5:   * Националната стратегија за води, член 62, став 1, алинеја 4 во овој закон: „заштита и подобрување на крајбрежното земјиште и водните живеалишта“. * Начелата за одржливо управување со водите од овој закон, член 5 и тоа: Еколошко-социјален и економски концепт; Начело на превенција; Начело на минимизирање на употребата на ресурсите; и Начело на интегрираност. * Препораките на Комитетот за светско наследство и Реактивните мониторинг мисии (2017, 2020) во кои се бара запирање на натамошна трансформација на крајбрежјето на Охридско Езеро која всушност и го доведе Регионот во состојба на де факто загрозено УНЕСКО подрачје. Тие се и во спротивност со Планот за управување со природното и културното наследство на Охридскиот Регион 2020-2029 кој согласно со Законот за управување со светското природно и културно наследство на Охридскиот Регион треба да превенира натамошно деградирање на крајбрежјето и згора на тоа, да овозможи услови за еколошката функција каде што сега е изгубена – што се поклопува токму со деловите каде што урбанизацијата е најприсутна. * Законот за заштита на природата, Законот за заштита на светското природно и културно наследство на Охридскиот Регион и др. * Согласно утврдените граници на Охридско Езеро како Водно живелиште од меѓународна важност според Рамсарската конвенција, кои опфаќаат делови од крајбрежјето над 50 метри, Законот за води сега треба да биде усогласен со цел да овозможи заштита, а не да поттикнува и да овозможува само pro forma дезигнација на заштитените подрачја. |
| Член 142 | Во измените на член 142 од Предлог-законот се додава нов став (2) кој гласи:  *(2) При уредувањето и регулацијата на коритата и бреговите на површинските водни тела, секогаш се дава приоритет на постапки во кои се користи вегетација и природни материјали.*  **Ставовите (2), (3), (4), (5) и (6), стануваат (3), (4), (5), (6) и (7).** | Со измените од Предлог-законот, членот 142 се преименува во: Заштита и подобрување на режимот на водите на површинските водни тела.  Согласно со тоа, овој член треба да се дополни со мерки кои ќе оневозможат загадување и намалување на квалитетот на водите. Согласно член 3 став (2) од овој закон Македонија многу заостанува во областа на природно уредување на водните тела и сè уште единствен начин кој се користи е бетонирање на речните корита. Тоа директно влијае на уништување на рипариските живеалишта, водниот екосистем и крајбрежната функционалност, а може да создаде и поголема опасност од поплавување или зголемен ризик од хаварии во долното течение на реките. Зелената инфраструктура е, исто така, економски поисплатлива за одржување на здрав екосистем. Впрочем една од целите на овој закон дефинирана во член 2 е „заштита, зачувување и постојано подобрување на расположливите водни ресурси, подобрување на состојбата на крајбрежното земјиште, водните екосистеми и на екосистемите зависни од водата“, а предложеното дополнување на член 142 е во насока тоа да се овозможи, како и да се оддалечиме од нееколошки практики во уредувањето и регулацијата на водните тела. |
| Член 142 - б | Ставот (3) од измените во Предлог-законот **се брише.**  *(3) Доколку субјектите од ставот (1) на овој член во рокот утврден во ставот (1) на овој член не достават мислење, се смета дека се согласиле со барањето.* | Не може да се дозволи постапка за издавање на дозволи за уредување на коритата и бреговите на површинските водни тела без обезбедено мислење.  Без оглед што недоставувањето може да значи позитивно мислење, сепак, институционалните процеси мора да се запазат и секое позитивно решение треба да биде документирано. Со оглед на неажурноста на администрацијата, неодговарањето воопшто не мора да значи немање забелешки. |
| Член 144 | Член 144, став (3) се дополнува и гласи:  *(3) Информациите обезбедени преку мониторингот на состојбата на квантитетот и квалитетот на сите водни тела во Република Македонија и на водите наменети за користење, се достапни до јавноста и до надлежните органи, организации и институции преку веб-страницата на органот кој врши стручни работи од областа на животната средина, особено заради спроведување и оцена на реализацијата на мерките за зачувување, заштита и постојано подобрување на сите водни тела.* |  |
| Член 145 | Во член 145 став (3) зборовите*можат да***се бришат** и одредбата гласи:  *(3) За водните тела кои не се опфатени со мерните места од државната мрежа, општините, општините во градот Скопје и градот Скопје воспоставуваат локални мрежи на мерни места за мониторинг на водните тела (во натамошниот текст: локална мрежа).*  **Во член 145 *се додава нов став***со кој се утврдува временска рамка во која ќе се донесе програмата за мониторинг на водите по стапувањето во сила на овие измени на Законот за води. | Таква мрежа до сега не е воспоставена. (UNECE, 2019)  Имено, непостоењето на временски рок доведе во ситуација и по 14 години од донесување на Законот за води, Македонија да нема програма за мониторинг што значи несоодветен мониторинг бидејќи не е системски и координиран и, следствено, не ја одразува реалната состојба на водните ресурси, а тоа директно се одразува врз управувањето со истите. (Пулевска, Поповски, 2020) |
| Член 150 | Во измените од Предлог-законот во ставот (8) од чл. 150 зборовите *на секои две години* се заменуваат со *годишно.*  **Наш предлог:**  Став (8) се дополнува и гласи:  *(8) Органот на државната управа надлежен за вршење на работите од областа на животната средина годишно ги објавува извештаите за состојбата со испуштањето на отпадните води, а податоците се објавуваат континуирано, на веб-страницата на Водната книга.* |  |
| Член 151 | Во член 151 по став (2) се додава нов став (3) кој гласи:  *(3) Органот на државната управа надлежен за вршење на работите од областа на животната средина годишно ги објавува извештаите за зафатените или исцрпените количества на вода и нејзиниот квалитет, а податоците се објавуваат континуирано, на веб-страницата на Водната книга.* |  |
| Член 152 | Во член 152 по ставот (2) се додава нов став (3) кој гласи:  *(3) Органот на државната управа надлежен за вршење на работите од областа на животната средина годишно ги објавува извештаите за количината и квалитетот на испуштената вода, а податоците се објавуваат континуирано, на веб-страницата на Водната книга.* |  |
| Член 153 | Во член 153 по ставот (2) се додава нов став (3) кој гласи:  *(3) Органот на државната управа надлежен за вршење на работите од областа на животната средина годишно ги објавува извештаите за количеството на водата која се користи за производство на електрична енергија, а податоците се објавуваат континуирано, на веб-страницата на Водната книга.* |  |
| Член 154 | Во член 154 по ставот (2) се додава нов став (3) кој гласи:  *(3) Органот на државната управа надлежен за вршење на работите од областа на животната средина годишно ги објавува извештаите за , зафатените или исцрпените количества на вода и нејзиниот квалитет, а податоците се објавуваат континуирано, на веб-страницата на Водната книга.* |  |
| Член 155 | Во член 155 по ставот (2) се додава нов став (3) кој гласи:  *(3) Органот на државната управа надлежен за вршење на работите од областа на животната средина годишно ги објавува извештаите од мониторинг на водите, а податоците се објавуваат континуирано, на веб-страницата на Водната книга.* |  |
| Член 156 | Член 156 став (5) се дополнува и гласи:  *(5) Сите информации добиени и обработени во согласност со обврските и надлежностите утврдени со овој и друг закон, се достапни без надоместок за сите надлежни органи и јавноста на веб-страницата на Водната книга.* |  |
| Член 157 | Член 157 став (2) се дополнува и гласи:  *(2) Органот на државната управа надлежен за вршење на работите од областа на животната средина ги доставува соодветните податоци до сите надлежни органи, на нивно барање и ги објавува на веб-страницата на Водната книга, без надоместок.* |  |
| Член 160 | Член 160 став (5) се дополнува и гласи:  *(5) Увидот во содржината на Водната книга е слободен за јавноста без надоместок, со исклучок на податоците од доверлив карактер. Водната книга е достапна на посветена веб-страница. Секој има право да побара копија од податоците содржани во Водната книга.* |  |
| Член 160 | Член 160 став (6) се дополнува и гласи:  *(6) Податоците содржани во водната книга се чуваат најмалку пет години по истекот на важноста на документите, а потоа се архивираат во согласност со закон. Податоците во дигитална форма се чуваат неограничен временски период.* |  |
| Член 160 | Член 160 да се дополни со нов став за **Катастар на извори и Катастар на бунари** и сите податoци, вклучително и за исцрпувањето на водите, издадени дозволи итн. да бидaт достапни на веб-страницата на Водната книга која ќе биде постојано ажурирана. | Неопходно е да се креира Катастар на извори и Катастар на бунари кои е задолжително да се подготват во рок од една година. Истите да бидат јавно достапни на веб-страницата на органот на државната управа надлежен за вршење на работите од областа на животната средина.  Во Македонија сè уште се користи катастар стар 60 години што значи се нема егзактен увид во тоа со колкава (потенцијална) количина на изворска вода се располага, не се мониторира состојбата, а со тоа не може ни да се креираат соодветни политики. Од друга страна, без никаква контрола и план за одржливост, државата ги препушта водните ресурси за изградба на мали хидроцентрали кои, веќе потврдено, резултираат со еколошка и финансиска штета.  Исто така, не постојат податоци за тоа колку подземна вода се црпи преку бунарите, со каков квалитет и за какви намени се користи.  Во услови на надоаѓачка криза со слатководните ресурси, драстичен пад на водата на езерата, неопходно е што поскоро да се подготват и двете бази на податоци. |
| Член 162 | Во член 162 став (1) се дополнува и гласи:   1. *Заради информирање на јавноста, надлежните органи на државната управа изготвуваат периодични извештаи за спроведување на одредбите од овој закон, вклучувајќи ги и податоците добиени од мониторингот на водите кои задолжително се објавуваат на веб-страницата на надлежният орган.*   ***По став (1) се додава нов став (2) кој гласи:***   1. *податоците од мониторинг на водите континуирано се ажурираат на веб-страницата на надлежниот орган и тоа според честотата на собирање, не подоцна од 7 дена од прибирањето.*   ***Ставовите (2) и (3) стануваат ставови (3) и (4)****.*  *Во сега став (3) Текстот* ***„начинот и постапката за информирањето“ се брише.*** | Информирањето на јавноста е едно од основните права на граѓаните согласно со Архуската конвенција на која Македонија е потписник, поради што мора да биде јасно и недвосмислено определено со овој закон, кој ќе гарантира целосна и навремена информираност на јавноста. |
| Член 164 | Став (2) алинеја 4 се менува и гласи:  *4) заштита, зачувување и унапредување на квалитетот и состојбата на водите и водните екосистеми.* |  |
| Член 174 | По став (1) се додава нов став (2) кој гласи:  *(2) Став (1) од овој член не се применува за крајбрежниот појас на природните езера, каде што е дозволена само реконструкција на постоечките пристаништа и градби за потребите на водоснабдувањето и комуналните дејности.*  Во член 174 се додава став (3) кој гласи:  *(3) Во крајбрежјето на природните езера и речните корита водостопанска согласност не може да се издаде за објекти за домување и комерцијална намена.*  **Актуелните ставови (2) и (3) стануваат (4) и (5).**  Во член 174 се додава став (6) кој гласи:  *(6) Водостопанската согласност за уредувањето на коритата и бреговите на површинските водни тела се издава само како последна опција.* | Согласно член 3 став (3) Сите мерки, стандарди и цели на животната средина се применуваат како минимални барања коишто треба да се исполнат при управувањето со водите и согласно став (4) „при управувањето со водите се применуваат најстрогите мерки и стандарди со цел заштита на животната средина и постигнување на целите на животната средина.“  Мора да се престане со злоупотреба на водостопанската согласност која без ограничување се издава за изградба на хотели, сместувачки објекти и објекти за индивидуално домување.  Доколку се погледне индексот на крајбрежна финционалност на Охридско Езеро ([GIZ](https://www.researchgate.net/publication/326246732_SHOREZONE_FUNCTIONALITY_-_OHRID_LAKE_-_Implementing_the_EU_Water_Framework_Directive_in_South-Eastern_Europe_Deutsche_Gesellschaft_fur_Internationale_Zusammenarbeit_GIZ), 2017) ќе се забележи дека токму таму кадешто најмногу се интервенирало на брегот, езерото веќе ја изгубило својата еколошка функционалност, така што дури 75% од брегот на Езерото во Македонија е со среден до лош статус, што се смета за **незадоволителна состојба**. Во услови на забрзана деградација на езерскиот брег и екосистемот на Охридско Езеро што е неопходно што побрзо да се забави и запре, водостопанската согласнот мора да се темели на актуелната, а не на мината состојба.  Со оглед на тоа што природните езера се заштитени со посебен закон во категоријата споменик на природата (постапката за Охридско Езеро е во тек), а крајбрежјето е интергрален дел од нивниот екосистем (утврдено со овој закон), никакви градби надвор потребите на водостопанството и комуналната инфраструктура не смее да бидат дозволени, а за постоечките од јавен интерес, може да биде дозволена реконструкција, но не изградба на нови. Тоа впрочем е утврдено и со Планот за управување со природното и културнота наследство на Охридскиот Регион 2020-2029.  Приватни објекти е задолжително да бидат категорично исклучени од можноста за добивање водостопанска согласност. Доколку е утврдена потребата од заштита на 50 или повеќе метри од крајбрежен појас, доследно спроведување на истата ја елиминира основата за издавање водостопанска согласност. |
| Член 177 | Измената предложена во чл. 74 од Предлог-законот **се брише.** | Не гледаме причина да се елиминира член 177 од актуелниот закон во кој темелно е опишан процес неопходен да се спроведе и со кој се зајакнува заштитата на водните ресурси што е примарна цел на законот. |
| Член 213 | Измената во чл. 83 од Предлог-законот: *Ставот (16) се менува и гласи:* *„Висината на надоместокот што се плаќа при флаширање на вода за комерцијални потреби изнесува 2% од утврдената цена на водата во јавен водоснабдителен систем.“* **се брише**.  Измената во чл. 83 од Предлог-законот: *Во ставот (23) бројот “3%” се заменува со бројот “1%”* **се брише**. | Во Предлог-законот се предвидува привидно зголемување на надоместокот за флаширање вода за комерцијални потреби, но во суштина, тоа е **енормно намалување на надоместокот**.  Ако се земе дека 1,5 л флаширана вода е 18 мкд, значи дека 1 литар флаширана вода чини некаде 12 мкд, надоместокот од 0,5% од утврдената продажна цена на производот (кој е утврден со актуелниот закон), би значел 0,06 мкд за литар.  Со измените во чл. 83 од Предлог-законот се предвидува надоместокот да е во износ од 2% од утврдената цена на водата во јавен водоснабдителен систем. Ако ја земеме највисоката цена за кубик за правни лица (речиси 68 мкд за кубик+5% ДДВ, вкупната сума би била 71,5 мкд), тоа значи дека за 1.000 литри вода утврдената цена е 71,5 мкд. 2% од утврдената сума за 1.000 литри е 1,4 мкд. **Надоместокот** би изнесувал 0,0014 мкд за литар или **45 пати понизок отколку актуелното решение**.  Исто така, тројно се намалува и надоместокот за користење вода за одгледување риби и водни птици за продажба од 3 на 1% за кг од продажната цена на рибата/птицата. Секоја промена што води кон намалување на надоместокот за профитирање од толку драгоцен ресурс е спротивна на целите на законот. |
| Член 229 | **Член 229 да се дополни со информации** за тоа во кој временски интервал ќе се вршат редовните инспекциски надзори.  Во член 229 став (3) се дополнува и гласи:   1. *Инспекциски надзор на примената на овој закон и на прописите донесени врз основа на овој закон во делот на контролата на зоните чуствителни на нитрати, фосфати и наводнување и одводнување врши Државниот инспекторат за земјоделство, преку државните земјоделски инспектори.*   Член 229 се дополнува со став (4) кој гласи:   1. *Информациите за извршени инспекциски надзори се ажурираат редовно на веб-страниците на надлежните инспекторати.“* |  |
| Член 243  Прекршочни санкции за правните лица | **Задолжително да се зголемат глобите.**  **Ставовите 2, 3 и 4 да се ревидираат согласно со предложената измена на висината на глобата од став (1).**  **Член 243 став (1) да се дополни со уште една алинеја** за немониторирање на водите за капење како што е утврдено со член 149.  **Член 243 став (1) се дополнува со алинеја која гласи**:  *„испуштаат прочистени урбани отпадни води со квалитет понизок од квалитетот на водите на рецепиентот.“*  **Став (1) алинеја 11) *да се ревидира* и да се предвиди глоба во случај субјектот да не врши мерења.**  Во став (7) зборовите *но најмногу до двократен износ од износот утврден во ставот (1) на овој член* **се бришат.** | Износот на глобата е пренизок за нивото на прекршоците со оглед на размерот на можна штета. Според документот за јавна политика „Проблеми во управувањето со водните ресурси: како да ја користиме и заштитиме водата“ (Пулевска, Поповски, 2020), непостапувањето по законот за води е ноторно, што само по себе зборува или за негово неспроведување или за несоодветно ниво на глоба. |
| Член 244  Прекршочни санкции за правните лица | Во став (1) алинеја 7):   1. *м3 да се замени со м.* 2. *Согласно со предложените измени во член 105, 10 да се замени со 50 м.*   Во став (7) зборовите*со исклучок на правните лица кои вршат дејности од јавен интерес* **се бришат.** | Помало растојание од 10 м де факто значи директно загадување на водите со хемикалии за што глобите се повисоки.  Во никој случај не смее да се дозволи ваква формулација на прекршочните одредби, особено со оглед на тоа што со години законски прекршувања кои се на исклучителна, а некогаш и непоправлива штета, врз јавниот интерес парадоксално се аминуваат во име на „јавен интерес“. |
| Член 246  Прекршочни санкции за физички лица | **Износот на глобите да се ревидира, задолжително е да се повисоки.**  Во став (1) алинеја 7):   1. *м3 да се замени со м.* 2. *Согласно со предложените измени во член 105, 10 да се замени со 50 м.* | Помало растојание од 10 м де факто значи директно загадување на водите со хемикалии за што глобите се повисоки. |
| Член 247-а | **Износот на глобите да се ревидира, Задолжително е да се повисоки.** |  |
| Преодни и завршни одредби | **Во врска со измените во член 179 став (1) од Предлог-законот, се додава завршна одредба која гласи:**  *По влегувањето во сила на овој закон, ограничената важност на водостопанската согласност согласно член 179 став (1) се применува ретроактивно за веќе издадени документи за водостопанска согласност.* | Во согласност со чл. 52 став (4) од Уставот: *Законите и другите прописи не можат да имаат повратно дејство, освен по исклучок, во случаи кога тоа е поповолно за граѓаните.*  Во согласност со чл. 56 став (1) од Уставот: *Сите природни богатства на Републиката, растителниот и животинскиот свет, добрата во општа употреба, како и предметите и објектите од особено културно и историско значење определени со закон се добра од општ интерес за Републиката и уживаат посебна заштита*.  Со посочените одредби се утврдуваат ситуациите кога прописите може да важат ретроактивно со цел да се заштити јавниот интерес.  Имајќи ги предвид налетите на приватниот сектор и повикувањето на правото на сопственост и стекнатите права, особено в.в. со градењето, го предочуваме чл. 30 став (3) од Уставот: *Никому не можат да му бидат одземени или ограничени сопственоста и правата кои произлегуваат од неа, освен кога се работи за јавен интерес утврден со закон*.  Со оглед дека постојат низа примери со кои се докажува дека водостопанската согласност се издава дури и кога е на штета на јавниот интерес (на пр. за незаконскиот хотел во Лагадин, за проект за изградба на хотел на местото на поранешен ресторан Парк), а дополнително таа во минатото се издавала и не се поврзувала со ограничување на периодот во кој е неопходно да се добие одобрението за градење - при што може да има драстични измени во состојбата на засегнатото водно тело - бараме да има механизам за ревидирање на сите издадени водостопански согласности за предметите за кои не се добиени одобренија за градење. |
| Дополнително 1 | **Во текстот на законот потребно е да се вгради законска обврска за донесување на Национална политика или Стратегија за заштита на блатните екосистеми во рок од една година. Оваа обврска произлегува од ратификацијата на Рамсарската конвенција.** |  |
| Дополнително 2 | **Во Законот за води неопходно е да се водеде посебна секција за блатни екосистеми. Во прилог даваме неколку сугестии што треба да содржи:**   1. **Дефиниција на блатни екосистеми**   Иако може да се смета дека блатата опфатени со категоријата „водни живеалишта“, тоа не е доволно. Имено во оваа катеорија стои: „површината којашто има водно огледало, вклучително и мочуриштата, барите и другите плитки водни површини;“ тоа укажува на доминантно водена средина, додека блатните екосистеми опфаќаат и други влажни средини како на пр. тресетишта, влажни ливади, површини кои се повремено, но не постојано, под вода итн. Воедно, заради насочено управување и заштита, како и спречување на понатамошна загуба на овие важни водни средини, неоходно е тие и да се диференцираат.   1. **Мерки за забрана**  * - Забрането е исушување на блатните екосистеми * - Забрането е пренамена на земјиштето коешто е сега блатен екосистем или содржи остатоци од блатен екосистем во земјоделско, градежно итн. * - Забрана за земјоделски активности * - Забрана за градежни активности освен за неопходна инфраструктура во функција на одржување и унапредување на блатниот екосистем * - Забрана за изретчување на блатните површини  1. **Мерки заштита, рехабилитација и реставрација на блатните екосистеми**   Сегашните законски прописи во доменот на заштита на природата, како и Законот за водите, не даваат доволна основа за одржување и обнова на блатните екосистеми. Тие би подразбирале:   * Прогласување на сите постоечки блата за заштитени подрачја * Обнова на изгубената хидролошка целина со водните тела * Искористување на можноста за поврзување на блатните екосистеми со цел зголемување вкупната блатна површина * Креирање и одржување на еколошки коридори според Насоките на ИУЦН ([IUCN](https://portals.iucn.org/library/node/49061?fbclid=IwAR0Yd_yipJlTZoLRR3TyF7Dr_IX74EEBRVsuas6G_HcG8NRaGX6P6x7qLYo), 2020) * Зголемување на популацијата на водни птици согласно Конвенцијата за заштита на водните живеалишта (Рамсарската конвенција) * Креирање на банка на примероци - blueprints од постојните ендемични, ретки и загрозени видови како расадник за обнова на блатните екосистеми низ целата земја * Утврдување на видовите и нивно впишување во Црвените листи * Воспоставување на систем за мониторинг  1. **Услови за создавање вештачки блата**   Треба да се воведат законски одредби како правна рамка за изградба на вештачки блата со цел: прочистување на отпадните води, заробување на јагледор диоксид, ублажување на негативниет ефекти од градежни зафати и други извори на загадување, превенција од поплави итн.   1. **Утврдување на економската вредност на екосистемските услуги на блатните екосистеми.** | Во услови на климатска криза, а имајќи ги во вид амбициозните планови за климатска акција до 2030 година, суштински важно е Македонија итно да ја унапреди законската рамка за заштита и унапредување на блатните екосистеми.   1. Во Извештајот за стратегиска оцена за животната средина за трет национален план кон Конвенцијата на ОН за климатски промени ([МЖСПП](http://www.unfccc.org.mk/content/Documents/SEA_Klimatski%20promeni%2019.02.2014_final.pdf), 2014) токму „Заштита на блатата во низинските, планинските блата и глацијалните езера“ е една од мерките за намалување на влијанијата од климатските промени (Секција 8.1.) 2. Една од примарните мерки за јакнење на отпорноста на водните живеалишта од климатски промени е токму **воспоставување на поврзаноста и зајакнувањето на мрежата на заштитени подрачја** ([Finlayson *et al*.](https://www.publish.csiro.au/mf/pdf/MF16244), 2017), што значи наголемување на површината на истите. Познато е дека екосистемските услуги на водните живеалишта се пропорционални со нивната големина. 3. Оцената на ИУЦН за Охридскиот Регион како светско наследство ([IUCN](https://worldheritageoutlook.iucn.org/explore-sites/wdpaid/2015), 2017), како и Извештајот од советодавната мисија на ИУЦН и ИКОМОС ([IUCN, ICOMOS](https://whc.unesco.org/document/185696), 2019), јасно упатуваат дека треба да се подобри состојбата на блатат, да се обноват старите и да се создадат нови блатни екосистеми во насока на спречување на деградацијата на природните вредности на Охридскиот Регион. 4. Низинските блата се исклучително осетливи во ерата на климатските промени во Македонија, а уште повеќе во комбинација со антропогениот притисок ([Melovski et al.](http://www.unfccc.org.mk/content/Documents/VULNERABILITY/Biodiversity%20Vulnerability%20Synthesis%20Report.pdf), 2013). Сепак, микроклимата во Охридскиот Регион до сега служела како рефугиум за пост-глацијалните блатни екосистеми. Има доволен основ да се верува дека регионот ќе продолжи да поддржува влажни услови и кога другите ќе пресушуваат ([Sadori et al.](https://bg.copernicus.org/articles/13/1423/2016/bg-13-1423-2016.html), 2016). Тоа става уште поголем акцент на важноста на блатните екосистеми за зачувување на биолошката разновидност во Македонија во иднина. 5. Обврските кои Македонија ги презела во доменот на обезбедување на заштитата на блатата, а воедно и во насока на остварување на Целите од Аичи, е јасно назначена и во *Шестиот национален извештај кон Конвенцијата на ОН за биолошка разновидност* ([MOEPP](https://www.cbd.int/doc/nr/nr-06/mk-nr-06-en.pdf), 2020) за што законските измени во овој домен секако ќе помогнат. |